Terus Kekal Bersatu Membina Negara yang Stabil dan Dinamik– Titah DYMM Sultan Nazrin Muizzuddin Shah

Untuk mendapatkan maklumat terkini, ikuti kami melalui Telegram

Bersempena dengan Sambutan Ulang Tahun Hari Keputeraan Keenam Puluh Enam, Duli Yang Maha Mulia (DYMM) Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfur-Lah, telah diadakan Istiadat Menghadap Sembah Taat Setia dan Penganugerahan Darjah Kebesaran Negeri Perak Darul Ridzuan, bertempat di Istana Iskandariah, Kuala Kangsar, pada pagi ini, iaitu 4 Mac 2023 (Sabtu) bersamaan dengan 11 Syaaban 1444H. Bersempena dengan sambutan tersebut, DYMM Sultan Nazrin Muizzuddin Shah berkenan menyampaikan titah kepada para undangan yang hadir. Yang berikut diperturunkan titah baginda.

Dan milik Allah jualah kerajaan langit dan bumi; dan hanya kepada Allah jualah tempat kembali (seluruh makhluk).

Dialah Allah Yang Menciptakan sekalian makhluk, Yang Mengadakan (daripada tiada kepada yang ada), Yang Membentuk rupa (makhluk-Nya menurut yang dikehendaki-Nya), bagi-Nya nama-nama yang paling baik dan mulia, segala yang ada di langit dan di bumi bertasbih kepada-Nya dan Dialah Yang Maha Perkasa lagi Maha Bijaksana.

Maka, bertasbihlah dengan memuji nama Tuhan-Mu Yang Maha Besar.

Demikianlah titah DYMM Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfur-Lah dalam majlis tersebut. Semoga titah baginda ini dijadikan pedoman oleh seluruh rakyat Malaysia.


Hiburan atau Cerminan Bahasa?

Secara umumnya, filem boleh membawa maksud sebagai sebuah hiburan yang ditayangkan dan dipertontonkan kepada seluruh masyarakat di rumah melalui kaca televisyen. Menurut Naim Haji Ahmad, filem juga boleh diertikan sebagai hasil garapan pelbagai seni yang memaparkan cerita dan cerminan budaya masyarakat tertentu; pemikiran dan cetusan perasaan pembikinannya; sebuah cerita tentang kehidupan yang tidak terbatas kepada manusia sahaja, sama ada cerita itu benar, khayalan atau cerita yang telah diubah suai atau dipadankan; dan kesatuan bingkai-bingkai yang telah digarapkan secara harmoni menjadi syot, kesatuan syot menjadi jujuk, kesatuan jujuk menjadi babak dan seterusnya kesatuan babak menjadi sebuah teks atau cerita.

Mansor Ahmad Saman pula menyatakan bahawa industri filem Melayu mula menampakkan tanda perkembangan pada tahun 1960-an, walaupun pada peringkat awal filem Melayu itu bukanlah satu industri yang besar dan meluas. Sejarah telah merekodkan bahawa Eadweard Muybridge, seorang jurugambar British telah menemukan konsep imej bergerak dalam sejarah penghasilan filem. Hal ini dijelaskan oleh Muhammad Hatta Tabut yang menyatakan bahawa jurugambar ini berjaya merakam siri kuda yang sedang berlari.

Malaysia dikatakan telah mengimport lebih 2000 buah filem dari Hollywood, Hong Kong, Indonesia dan negara lain sejak tahun 1970-an. Hal tersebut menyebabkan filem menjadi satu media yang terkenal di Malaysia. Tambahan pula, Malaysia sebuah negara yang memiliki bahasa kebangsaan, iaitu bahasa Melayu, walaupun rakyatnya terdiri daripada pelbagai etnik. Maka itu, tidak hairanlah apabila Malaysia memiliki kepelbagaian bahasa. Namun begitu, jika bahasa dikaitkan dengan penghasilan filem, apakah peranan para penggiat filem di Malaysia dalam mengangkat bahasa Melayu sebagai bahasa kebangsaan?

Abdul Aziz Itar dalam artikelnya yang bertajuk, “Filem, Drama, Penyumbang Bahasa Rojak” menyatakan bahawa tanggungjawab untuk memperkasakan bahasa Melayu bukan sahaja dipegang oleh Dewan Bahasa

dan Pustaka (DBP), bahkan oleh penggiat bidang perfileman dan drama televisyen. Oleh hal yang demikian, sejauh manakah bidang ini mampu menjadi wahana yang berpengaruh dalam menyebarluaskan linguistik bahasa Melayu?

Kemampuan bidang perfileman dalam usaha menjadi wahana untuk mempengaruhi kegiatan memperkasakan bahasa adalah sangat proaktif. Hal ini dikatakan demikian kerana filem dapat mengangkat dan memartabatkan bahasa, budaya dan bangsa di Malaysia. Pengukuhan dari segi linguistik dan sosiolinguistik dapat diaplikasikan melalui pemerkasaan bahasa tersebut.

Perkara ini berpunca daripada keupayaan sesebuah dialog yang ditulis oleh seseorang penulis skrip dalam menyampaikan idea dan menggunakan bahasa yang betul. Penulisan tersebut akhirnya memukau mata dan perasaan penonton yang menyelami cerita atau filem tersebut sekali gus dapat menusuk jiwa mereka. Tambahan pula, para penonton dapat memahami dan mendalami cerita melalui lakonan watak yang digunakan hingga menyebabkan dialog tersebut tersimpan dalam memori mereka secara automatik.

Pada masa yang sama, dialog dalam filem yang dipertontonkan kepada masyarakat sekali gus turut menguasai pertuturan harian mereka yang menontonnya. Hal ini dapat dibuktikan melalui ajukan dan penggunaan keratan ayat daripada dialog yang dihasilkan oleh masyarakat yang tidak mengira had umur.

Filem yang menghasilkan cerita menggunakan loghat negeri di Malaysia, antaranya termasuklah loghat Perak, Kelantan, Negeri Sembilan, Sabah, dan sebagainya dapat memberikan pengetahuan kepada penonton tentang kewujudan bahasa (dialek) tersebut. Antara contoh tersebut termasuklah filem Hantu Kak Limah, arahan Mamat Khalid.

Filem komedi seram Malaysia yang berdurasi 115 minit ini diterbitkan pada tahun 2018, kemudiannya dibintangi oleh penyanyi dan pelakon terkenal, iaitu Datuk Awie, Delimawati, Zul Ariffin, Uqasha Senrose, dan lain-lain. Filem ini berkesinambungan daripada filem Hantu Kak Limah Balik Rumah (2010) dan Husin, Mon dan Jin Pakai Toncit (2013) yang juga diarahkan oleh Mamat Khalid.

Menurut Amirul Haswendy Ashari, wartawan Harian Metro, penggambaran dan latar cerita filem yang dijalankan di Taiping, Perak, pada Oktober 2017 hingga November 2017 itu menjadi bukti penyebaran meluas linguistik dan sosiolinguistik bahasa Melayu (dialek Perak) kerana telah menerima pelbagai ulasan positif daripada penonton. Selain itu, Zainuri Misfar, iaitu wartawan Berita Harian pula menyatakan bahawa filem itu juga telah mencatatkan sejarah dalam industri perfileman tempatan apabila dilaporkan meraih kutipan lebih daripada RM32.5 juta sejak mula ditayangkan (iaitu ketika penerbitan artikel itu dihasilkan, “Hantu Kak Limah Cipta Rekod Kutipan Sukar Ditandingi” pada 28 Ogos 2018.

Melalui filem ini, para penonton dalam kalangan kanak-kanak dan remaja secara tidak langsung dapat menghafal dan mengajuk sesetengah ayat dalam skrip seperti “Kite bako, kite bako” dalam filem tersebut. Hal ini berlaku kerana keunikan bahasa (dialek yang digunakan), sekali gus kehebatan pelakon dalam mencuri hati penonton yang akhirnya berjaya menambat perhatian para penontonnya. Gayatri Su-Lin Pillai dari Infinitus Gold, iaitu penerbit filem Hantu Kak Limah juga berkata, “Ramai yang menonton Hantu Kak Limah berulang kali, malahan komedi dalam filem itu sangat universal bahasanya hingga dapat diterima ramai termasuklah dari Singapura dan Brunei”.

Hal ini bertepatan dengan kenyataan Sabri Yunus, iaitu seorang pelakon dan juga pengarah popular, dalam forum yang bertajuk, “Bahasa dalam Filem: Kreativiti dan Impak kepada Sosial” di Sarang Art Hub, Tanjung Malim, Perak bersempena dengan acara Santai Bahasa anjuran Dewan Bahasa dan Pustaka (DBP) dan Sarang Art Hub pada 5 April 2018. Menurutnya, unsur dan nilai budaya dalam latar tempat yang dipilih sebagai lokasi cerita perlu diterapkan agar cerita lebih realistik dan logik. Beliau menyatakan bahawa perkara tersebut mampu mengangkat bahasa (dialek) dan budaya setempat, sekali gus memperkenalkan penonton kepada dialek dan budaya yang ditampilkan.

Dalam acara itu juga, Mamat Khalid berpendapat bahawa sesebuah laras bahasa yang digunakan dalam filem adalah berdasarkan dialog yang relevan dengan penceritaan. Menurut beliau lagi, keberkesanan dialog yang “menjadi” dan memberikan impak kepada masyarakat turut dipengaruhi oleh keberkesanan lontaran vokal dan gaya persembahan pelakon dalam membawa watak dan perwatakan. Beliau turut menyatakan bahawa dialog filem yang paling berkesan hingga ke hari ini ialah dialog yang terdapat dalam filem Allahyarham Tan Sri P. Ramlee. Hal ini terbukti dengan penerimaan penonton tanpa mengira usia dan kaum masih meminati filem dan lagunya.

Pencampuran kod bahasa dalam filem juga menyebabkan bidang perfileman menjadi wahana penyebaran linguistik bahasa Melayu. Pencampuran kod bahasa boleh didefinisikan sebagai penggunaan atau pengamalan lebih daripada satu bahasa dalam sesebuah pertuturan ketika berkomunikasi. Menurut Hamers dan Blanc, percampuran kod bahasa terbahagi kepada dua bentuk, iaitu inner code mixing (pencampuran kod dalaman) dan outer code mixing (pencampuran kod luaran). Pencampuran kod dalaman ialah percampuran sesebuah dialek dalam pertuturan, manakala percampuran kod luaran ialah percampuran dua jenis bahasa dalam satu pertuturan.

Kewujudan filem yang mencampuradukkan kod bahasa dalam skrip sangat jelas akan menjadi asbab anutan tatabicara kepada para penonton. Sedikit demi sedikit, hal ini akan terbiasa kemudian menjadi kelaziman walaupun dalam situasi atau majlis rasmi yang memerlukan penggunaan bahasa Melayu secara formal. Akibatnya, lidah semakin terbiasa dan petah berbicara dengan mencampurkan kod bahasa dalam pertuturan harian hingga memberikan kesan kepada penutur asal, iaitu kesukaran untuk mencipta ayat bahasa Melayu gramatis, mengingati frasa atau menggunakan satu bahasa sahaja ketika berkomunikasi.

Selain itu, pencampuran kod luaran dalam sesebuah filem semakin menjadikan penutur menghadapi masalah kecelaruan bahasa. Keperluan membendung masalah ini hendaklah dititikberatkan supaya hal ini tidak menjadi kebiasaan dan realiti dalam kehidupan bermasyarakat.

Kesimpulannya, pengarah sesebuah filem hendaklah menitikberatkan penggunaan dan pengamalan bahasa Melayu yang betul dan sesuai dalam filem. Hal ini juga dapat mengelakkan bahasa kebangsaan dianaktirikan di negara sendiri. Tanggungjawab sebagai seorang penulis skrip juga sangat penting. Penulis hendaklah sentiasa peka dalam menghasilkan karya agar dapat melahirkan generasi muda yang tidak tergolong dalam kalangan marhaen yang buta bahasa Melayu dan tidak memiliki kecelaruan identiti, sekali gus menjadikan pertuturan bahasa Melayu sebagai satu kebiasaan dalam aktiviti harian mereka.


Menjejaki Kata Pinjaman dalam Bahasa Melayu

Untuk mendapatkan maklumat terkini, ikuti kami melalui Telegram

Banyak sarjana bahasa pada hari ini cuba mempromosikan slogan “Memartabatkan Bahasa Melayu”. Ya, usaha tersebut harus dipuji dan diperkuat agar bahasa Melayu kembali gah di mata dunia. Namun begitu, timbul satu persoalan dalam diri penulis, adakah memartabatkan bahasa Melayu hanya dengan mengajar tentang salah dan betul penggunaan bahasa semata-mata? Atau adakah cukup dengan cara mengutamakan bahasa Melayu daripada menggunakan bahasa Inggeris semasa berkomunikasi? Sudah tentu matlamatnya lebih daripada itu.

Memang tidak dinafikan bahawa banyak peranan yang telah dimainkan oleh pelbagai pihak bagi memastikan bahasa Melayu terus mekar di bumi Malaysia. Namun begitu, masih ada ruang yang perlu dipenuhi agar ilmu bahasa Melayu ini terus menyerlah dan berkembang. Sebagai contoh, slogan “Memartabatkan Bahasa Melayu” dapat dianalogikan seperti sepinggan nasi. Lauk-pauk akan menjadi hidangan pelengkap buat nasi. Lauk-pauk itu diibaratkan seperti pelbagai ilmu yang akan memenuhi nasi di dalam pinggan itu. Pastinya lebih enak jika di atas meja ada hidangan lauk-pauk yang banyak. Begitulah juga dengan slogan tersebut yang memerlukan ilmu lain untuk ditambah bagi memperkukuhnya.

Bagi penulis, satu ilmu yang harus disampaikan kepada pengguna bahasa khususnya masyarakat di Malaysia ialah tentang sejarah perkataan yang berkait rapat dengan ilmu etimologi. Slogan untuk memartabatkan bahasa Melayu, yakni “Bahasa Jiwa Bangsa” akan menjadi lebih hebat jika ilmu ini disampaikan kepada pengguna bahasa. Menurut Bynon dalam bukunya, Historical Linguistics (1977), etimologi ialah kajian yang berusaha untuk menyusun sejarah bentuk dan makna kata. Menurutnya lagi, sejarah dan semantik perkataan perlu dijejak sepanjang masa hingga mencapai akar atau bahasa sumber pinjaman sekiranya kata yang dikaji itu kata pinjaman.

Berdasarkan takrifan tersebut, kajian etimologi merupakan kajian yang mendalami sejarah perkataan, bentuk ejaan dan makna perkataan. Seperkara lagi yang perlu ada dalam kajian etimologi ialah waktu kemunculan sesuatu perkataan dalam bahasa Melayu. Hal tersebut penting kerana Collins dalam bukunya yang bertajuk Mukaddimah Ilmu Etimologi (2003), menjelaskan bahawa kajian etimologi memerlukan penelitian terhadap kemunculan sesuatu perkataan buat pertama kalinya.

Dalam bidang etimologi, istilah “pinjam” sering digunakan. Campbell dalam bukunya, Historical Linguistics: An Introduction (2013) menjelaskan bahawa peminjaman merujuk pengambilan perkataan daripada bahasa lain dan menjadikan perkataan itu sebahagian daripada perbendaharaan kata sendiri. Hal ini berbeza daripada takrifan yang diberikan oleh Kamus Dewan Edisi Keempat (2015), iaitu kata pinjam bermaksud memberikan sesuatu untuk kegunaan sementara (dengan janji akan dikembalikan apabila sampai tempohnya). Walaupun maksud kata pinjam itu berbeza daripada konteks penggunaan yang lain, istilah ini terpakai dan diguna dalam perbincangan etimologi. Oleh itu, konsep peminjaman itu sesuai diguna berdasarkan pengertian yang dinyatakan oleh Campbell.

Banyak perkataan yang digunakan dalam bahasa Melayu mempunyai kemiripan dengan bahasa lain di dunia. Persamaan bunyi dan makna sesuatu perkataan dengan bahasa lain pastinya membuatkan pengguna bahasa tertanya-tanya tentang faktor kewujudan persamaan itu. Misalnya, kata “sabun” dalam bahasa Melayu bermaksud bahan pencuci pakaian (badan dan lain-lain) yang diperbuat daripada lemak dan soda. Kata “sabun” mempunyai kemiripan bentuk dan makna dengan kata “savon” (bahasa Perancis), “sapon’e “ (bahasa Itali), “jabón” (bahasa Sepanyol), “sâbŭn” (bahasa Parsi), “sâboun” (bahasa Arab), dan “saabun” (bahasa Hindi).

Mungkin ada pengguna bahasa yang beranggapan bahawa sabun dalam bahasa Melayu mirip dengan bahasa Inggeris, iaitu soap yang dipinjam daripadanya. Zahirnya, kata sabun yang wujud dalam bahasa Melayu bukanlah dipinjam daripada bahasa Inggeris tetapi dipinjam daripada bahasa Arab atau mungkin juga daripada bahasa Parsi. Menurut Jones dalam bukunya, Loan-words in Indonesian and Malay (2008), pengaruh Arab dan Parsi dalam bahasa Melayu−Indonesia di Nusantara bermula pada abad ke-14. Oleh itu, kata sabun berkemungkinan masuk ke dalam bahasa Melayu dalam tempoh abad itu atau mungkin juga lewat daripada abad itu.

Berdasarkan maklumat yang terkandung dalam Online Etymology Dictionary, kata sabun yang wujud dalam pelbagai bahasa itu bermula daripada akar yang satu, iaitu akar Indo-Eropah dengan bentuk ejaannya, seip. Kata “seip” mengalami perubahan apabila masuk ke dalam bahasa Latin dan membentuk kata “sâpô” yang seterusnya masuk ke dalam bahasa Greek dan membentuk kata “sapôn”. Seterusnya, kata “sapôn” masuk ke dalam bahasa Arab dan seterusnya bahasa Parsi meminjamnya daripada bahasa Arab. Bagi memudahkan pemahaman jalur atau aliran peminjaman kata “sabun”, jalur peminjaman kata sabun dalam bahasa Melayu dapat diperlihatkan seperti yang berikut.

seip (akar Indo−Eropah) → sâpô (Latin) → sapôn (Greek) → sâboun (Arab)

Memang menarik untuk dibincangkan tentang cara masyarakat Melayu dahulu meminjam perkataan daripada bahasa Sanskrit. Memang tidak dapat dinafikan bahawa bahasa Melayu banyak meminjam perkataan daripada bahasa Sanskrit. Hal ini dapat dibuktikan melalui kamus yang dihasilkan oleh Wilkinson yang diterbitkan pada tahun 1901 dan 1902, iaitu A Malay-English Dictionary. Dianggarkan bahawa terdapat 605 perkataan Sanskrit di dalam kamus tersebut.

Seperti yang kita sedia maklum, Malaysia terkenal dengan buah mangganya, iaitu mangga harum manis. Buah ini sangat terkenal dan sinonim dengan negeri Perlis. Namun begitu, bukan harum manis yang ingin dibicarakan tetapi perihal asal usul kata mangga yang digunakan dalam bahasa Melayu. Tahukah anda, apakah asal usul kata tersebut? Kata “mangga” yang wujud dalam bahasa Melayu dipinjam daripada bahasa Sanskrit, iaitu “kamanga” atau dalam bentuk tulisan Sanskritnya, iaitu कामाङ्ग yang bermaksud sejenis mangga atau pokok mangga.

Yang menariknya, ada dua bentuk variasi ejaan yang lain daripada bahasa Sanskrit itu bagi rujukan yang sama. Dalam bahasa Melayu, wujud kata yang bersinonim dengan kata “mangga”, iaitu kata “mempelam” dan “amra”. Menurut Kamus Dewan Edisi Keempat, kata “mangga” bermaksud sejenis tumbuhan (pokok dan buahnya) mempelam dan maksud yang kedua ialah ibu kunci atau pedal ayam. Untuk perkataan ini, wujud dua makna yang berbeza, iaitu merujuk sejenis buah dan ibu kunci. Sebenarnya, makna asal kata mangga dalam bahasa Sanskrit merujuk buah mangga. Namun begitu, kata itu mengalami perkembangan makna apabila masuk ke dalam bahasa Melayu, yakni mewujudkan makna yang kedua, iaitu ibu kunci.

Selain itu, wujud satu bentuk kata yang lain bagi merujuk buah yang sama, iaitu kata “mempelam”. Berdasarkan Kamus Dewan Edisi Keempat, mempelam membawa maksud sejenis tumbuhan (pokok dan buahnya), iaitu mangga. Jika diteliti makna perkataan ini, wujud dua bentuk ejaan yang berbeza, iaitu mangga dan mempelam tetapi hakikatnya merujuk buah yang sama.

Kata “mempelam” berkemungkinan dipinjam daripada bahasa Sanskrit tetapi mengalami perubahan yang ketara apabila masuk ke dalam bahasa Melayu. Menurut pengkaji, kata “mempelam” mengalami perubahan daripada kata “mahaphala”. Berdasarkan Sanskrit Dictionary for Spoken Sanskrit, mahaphala bermaksud sejenis buah yang besar atau buah jujub/jujube.

Kata “mahaphala” terhasil daripada gabungan dua bentuk kata, yakni kata maha + phala. Kata ini berkemungkinan mengalami perubahan secara beransur-ansur dan seterusnya membentuk kata “mempelam”. Kata “maha” bermaksud besar dan “phala” bermaksud buah. Kata “maha” ialah bentuk imbuhan yang sering digunakan dalam bahasa Melayu seperti mahaguru, maharaja, dan maharani.

Selain itu, wujud juga bentuk kata lain dalam bahasa Sanskrit, iaitu kata “amlaphala” yang bermaksud buah mangga. Kata itu juga ialah gabungan dua bentuk kata, iaitu amla + phala. Kata “amla” itu bermaksud tamarind tree [Tamarindus indica] atau dalam bahasa Melayu merujuk buah celagi. Perubahan yang berlaku pada makna perkataan ini sudah tentu rumit tetapi menarik untuk dikaji. Perubahan yang ketara juga boleh berlaku kepada kata pinjaman seperti yang berlaku pada kata “mempelam”. Hal ini dikatakan demikian kerana perubahan terjadi disebabkan oleh penyesuaian sesebuah perkataan dalam bahasa masyarakat yang meminjam.

Sekali lagi bahasa Melayu meminjam perkataan daripada bahasa Sanskrit, iaitu kata “amra” yang bermaksud sejenis mempelam (rupanya seperti kedondong); kedondong. Jika diteliti, kata “amra” dalam Sanskrit Dictionary for Spoken Sanskrit ialah buah mangga atau pokok mangga. Kata itu berkemungkinan telah mengalami pertambahan dari segi makna, yakni satu perkataan yang merujuk dua jenis buah yang berbeza. Berdasarkan perbincangan ini, ketiga-tiga bentuk kata, iaitu kata “mangga”, “mempelam” dan “amra” yang wujud dan digunakan dalam bahasa Melayu dipinjam daripada bahasa Sanskrit.

Pengaruh yang kuat daripada masyarakat India juga menyebabkan ketiga-tiga kata ini masuk ke dalam bahasa Melayu dan membentuk kata yang bersinonim. Menurut Bally dalam artikelnya yang bertajuk Mangifera indica (Mango) pada tahun 2006, buah mangga berasal dari India dan Myanmar. Hal ini bertepatan dengan catatan yang terkandung dalam Online Etymology Dictionary, yang menyatakan bahawa buah mangga ditanam secara meluas di India dan di negara tropika lain. Oleh itu, tidak hairanlah jika kata “mangga” ini masuk ke dalam bahasa Melayu melalui masyarakat India.

Jika diteliti semula tentang sejarah, hubungan perdagangan antara masyarakat India dengan Alam Melayu bermula sejak abad ke-15 Masihi dan kedatangan pedagang India ke Nusantara telah bermula sejak zaman Sebelum Masihi lagi. Oleh itu, perdagangan yang wujud antara Alam Melayu dengan India memungkinkan buah ini dibawa masuk dan seterusnya ditanam di Tanah Melayu. Oleh itu, aliran peminjaman kata “mangga” dan “mempelam” ke dalam bahasa Melayu dapat dilihat seperti yang berikut.

kamanga (Sanskrit) → mangga (Bahasa Melayu)

Mahaphala (Sanskrit) →mempelam (Bahasa Melayu)

Oleh itu, berdasarkan perbincangan tentang kata “sabun” dan “mangga”, kedua-duanya ialah perkataan pinjaman daripada bahasa asing. Kita mungkin tidak menyedari akan hal ini kerana perkataan tersebut telah sebati dalam bahasa Melayu. Dalam kajian etimologi, penelitian kata perlu diberi tumpuan kepada kata yang bersinonim. Penelitian ini akan memperlihatkan wujudnya variasi bagi sesebuah kata yang dipinjam daripada bahasa asing.

Maklumat tentang asal usul perkataan juga harus diketengahkan supaya kita dapat mengetahui tentang bahasa Melayu yang ada meminjam perkataan daripada bahasa lain di dunia. Peminjaman perkataan daripada bahasa asing bukanlah sesuatu hal yang merendahkan martabat bahasa Melayu tetapi dapat bertindak meneruskan hayat serta memperkembangkan bahasa Melayu supaya terus mekar dan tidak pudar di bumi Melayu.

Berkemungkinan juga akan ada suara-suara yang menyatakan rasa tidak setuju tentang penyampaian ilmu ini kepada masyarakat umum. Mungkin ada yang berpandangan bahawa ilmu etimologi seharusnya dibincangkan dalam kalangan ahli akademik sahaja. Namun begitu, perlu diingati bahawa kajian berkaitan dengan bahasa Melayu yang dibuat oleh para sarjana bahasa Melayu pada zaman dahulu dan kini tidak lain hanya untuk memartabatkan bahasa Melayu.

Begitu juga halnya dengan cinta akan bahasa. Seseorang itu hendaklah memahami tentang bahasa yang dituturkannya yang merangkumi beberapa tanggungjawab, iaitu menghormati, menjaga dan memahami bahasa Melayu dengan baik. Apabila perkara itu ada dalam diri pengguna bahasa, maka dapat dikatakan bahawa slogan “Bahasa Jiwa Bangsa” itu tercapai.

Secara keseluruhannya, ilmu etimologi perlu disampaikan kepada masyarakat melalui penerangan yang mudah. Perkembangan teknologi pada hari ini juga telah mendorong masyarakat berkomunikasi secara bebas dengan masyarakat luar negara menggunakan bahasa Melayu. Oleh itu, mungkin ada segelintir pengguna bahasa yang menyedari bahawa wujud perkataan yang mirip dengan bahasa lain. Kemiripan ini sudah tentulah akan menimbulkan kekeliruan, yakni sama ada kata yang dianggap mirip itu dipinjam daripada bahasa lain atau bahasa lain meminjam daripada bahasa Melayu. Oleh itu, maklumat tentang etimologi ini perlu didedahkan agar dapat melahirkan masyarakat yang berilmu dan mengetahui tentang asal usul perkataan yang digunakan dalam bahasa Melayu. Yang penting, penjelasan yang akan diberi oleh pencinta bahasa itu perlulah bersesuaian agar pengguna bahasa mudah untuk memahaminya.


SPKM 2022 Tonjolkan Penyelidikan Korpus Terkini

Untuk mendapatkan maklumat terkini, ikuti kami melalui Telegram

BANGI – Bertempat di Hotel Bangi-Resort, Simposium Penyelidikan Korpus Malaysia (SPKM) 2022 meneruskan penganjurannya pada kali keenam pada tahun ini untuk menonjolkan penyelidikan korpus terkini. Dalam penganjurannya pada kali ini, Pusat Kajian Bahasa dan Linguistik, Fakulti Sains Sosial dan Kemanusiaan (FSSK), Universiti Kebangsaan Malaysia (UKM) selaku penganjur utama dan Dewan Bahasa dan Pustaka (DBP) selaku penganjur bersama bekerjasama dengan Gale Cengage dan Malaysian Corpus Research Network.

Simposium yang diadakan selama dua hari bermula pada 28 September 2022 ini berjaya menghimpunkan pakar, pengamal, penyelidik, penulis dan pelajar pascasiswazah yang terlibat dalam penyelidikan bahasa, sains dan teknologi serta bidang lain yang berkaitan dari dalam dan luar negara untuk berbincang tentang perkembangan perkorpusan. Sebanyak 22 pembentangan dan satu ucap utama, selain satu forum yang melibatkan empat ahli panel berlangsung dalam simposium ini.

Dalam ucapan perasmian oleh Profesor Madya Dr. Emma Mirza Wati Mohamad, Timbalan Dekan FSSK UKM, simposium penyelidikan pada tahun ini dengan tema “Penerokaan/Penerapan Linguistik Korpus untuk Kemanusiaan Digital“ memberikan tumpuan terhadap penyelidikan mengenai kemanusiaan digital dan sains data dalam pelbagai bidang, terutamanya bidang Linguistik Korpus.

Sarjana tersohor dalam bidang Linguistik Korpus bersetuju bahawa peranan penyelidikan korpus serta aplikasi korpus dalam era digital semakin menonjol. Segala kegiatan masyarakat, sama ada ilmiah, sosial, politik, kerohanian, ekonomi, kekeluargaan, kesihatan yang melibatkan penggunaan bahasa dan komunikasi akan wujud dalam bentuk digital yang seterusnya boleh dikumpulkan menjadi korpus untuk penyelidikan.

Simposium ini juga diadakan untuk menghimpunkan ahli akademik, serta penyelidik tempatan dan Nusantara dalam bidang Linguistik Korpus dan Kemanusiaan Digital. Selain itu, SPKM 2022 turut memberikan tumpuan terhadap isu yang timbul daripada penyelidikan terkini dalam bidang Linguistik Korpus dan Kemanusiaan Digital. Menerusi SPKM 2022 ini juga, peserta dapat berkongsi pengalaman dalam penyelidikan terkini dan dapatan kajian menerusi interaksi dan penerbitan akademik.

Dr. Azizul Ismail yang menjadi pembentang pertama berkongsi kepentingan kajian korpus yang berupaya digunakan sebagai peramal kecenderungan pengundi sebelum satu-satu pilihan raya diadakan. Hal ini berlaku menerusi analisis korpus terhadap bahasa tidak santun yang digunakan dalam penulisan blog politik.

Bagi Dr. Anis Che Abdul Rahman, kajian yang menggunakan korpus mampu membantu analisis prosodi semantik terhadap sesuatu perkara. Sebagai contohnya, kajian terhadap imej wanita mendapati bahawa wujudnya prosodi semantik yang bersifat positif.

Seterusnya, Dr. Nor Fariza Mohd Nor dalam sidang plenonya membuktikan peranan korpus yang membantu mengaitkan pandangan orang awam terhadap tindakan kerajaan dalam isu perubahan iklim. Sebagai hasilnya, Dr. Nor Fariza berjaya menunjukkan bahawa orang awam mengambil berat terhadap perubahan iklim.

Simposium yang sangat bermanfaat kepada ahli penyelidik ini berjaya menarik perhatian peserta sehingga akhir pembentangan walaupun membincangkan aspek yang agak teknikal dalam dunia penyelidikan yang menggunakan korpus.


Berusaha dan Bekerja Kuat Mampu Membuka Peluang untuk Terus Berjaya – Raja Muda Perlis

Kangar – Masyarakat diajak untuk melengkapkan diri dengan ilmu pengetahuan dan kemahiran yang sesuai dengan perkembangan dan pembangunan semasa. Masyarakat juga perlulah menggandakan usaha kerana hanya dengan berusaha dan bekerja kuat sahaja kita akan mempunyai peluang yang lebih untuk berjaya dalam hidup.

Demikian titah Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail semasa berkenan berangkat menyampaikan sumbangan zakat Majlis Agama Islam dan Adat Istiadat Melayu Perlis (MAIPs) kepada 138 orang asnaf terpilih di Kangar. Daripada jumlah tersebut, sebanyak 70 orang penerima adalah dalam kalangan anak kariah Kg. Titi Tok Bandar, manakala 68 orang penerima lagi dari kariah Seriab. Setiap asnaf menerima sumbangan sebanyak RM700 daripada MAIPs dengan jumlah penuh sumbangan pada kali ini adalah sebanyak RM96 600. Sumbangan ini telah disampaikan dalam program yang diadakan di Masjid Ar-Rahim, Kampung Titi Tok Bandar.

Semasa sumbangan zakat tersebut, DYTM Tuanku Syed Faizuddin Putra turut mengaitkan kehidupan masyarakat dengan perkembangan teknologi terkini yang melingkari kehidupan mereka. Tambah DYTM Tuanku Syed Faizuddin Putra Jamalullail:

Kini, teknologi digital, alat komunikasi canggih dan media sosial seolah-olah menjadi suatu kemestian bagi kehidupan seharian kita. Setiap perkara ada baik dan buruknya. Sebaik-baiknya kemudahan teknologi ini dapat digunakan untuk kebaikan diri, keluarga dan masyarakat, sama ada dari segi ekonomi, sosial dan juga politik.

Sehubungan dengan itu, Tuanku Raja Muda Perlis menyeru semua masyarakat yang hadir dalam majlis tersebut agar memanfaatkan teknologi yang ada dan terus berusaha untuk membawa perubahan dalam kehidupan. Hal ini demikian kerana masyarakat berpeluang meningkatkan taraf kehidupan mereka sekiranya gigih berusaha dan sentiasa mendekatkan diri kepada-Nya.

Turut mengiringi  Raja Muda Perlis, DYTM Tuanku Syed Faizuddin Putra Jamalullail dalam majlis tersebut ialah Ketua Pegawai Eksekutif MAIPs, Tuan Haji Mohd Nazim Mohd Noor.

Untuk rekod, melalui inisiatif tanggungjawab MAIPs dalam agihan sumbangan kepada Ibnu Sabil dan pengantarabangsaannya, MAIPs akan memberikan sumbangan awal kepada Tabung Ibnu Sabil berjumlah RM5000 kepada Pejabat Pesuruhjaya Tinggi Malaysia di Wellington, New Zewland dalam masa terdekat.


Sijil Kemahiran Malaysia (SKM) hasilkan Graduan yang Cekap dan Berkualiti

Untuk mendapatkan maklumat terkini, ikuti kami melalui Telegram

Sungai Petani – Graduan yang mengikut kursus anjuran Jabatan Pembangunan Kemahiran, Kementerian Sumber Manusia (KSM) telah dilatih untuk menjadi lebih cekap dalam semua bidang kerana ilmu yang dipelajari pasti bertambah jika graduan dapat menyambung pengajian ke tahap yang lebih baik. Graduan yang tamat latihan, akan menjadi individu yang hebat dengan kerjaya masing-masing apabila pandai menyesuaikan diri di mana-mana sahaja. Demikian ucapan urus setia konvokesyen tersebut, YM Raja Norraidah Raja Yaacob.

Buat julung kalinya pada tahun ini, sebanyak 216 orang graduan telah menerima Diploma Lanjutan Kemahiran Malaysia (DLKM), Diploma Kemahiran Malaysia (DKM) dan Sijil Kemahiran Malaysia (SKM) yang disampaikan di Dewan Perdana, Universiti Teknologi MARA (UiTM) Kampus Kedah, semalam.

Sijil yang dikeluarkan oleh Jabatan Pembangunan Kemahiran, Kementerian Sumber Manusia (KSM) telah diberikan kepada graduan yang telah selesai mengikuti Kursus Kecantikan, Operasi Latihan Vokasional, Dandanan Rambut, Tadika/Taska, Bangunan, Urutan, dan beberapa kursus lain yang dikelolakan oleh Opa Sinergi Sdn. Bhd. yang beribu pejabat di Alor Setar, Kedah.

Menurut YM Raja Norraidah Raja Yaacob lagi:

Inilah kali pertama sijil kepada graduan diberikan setelah graduan menamatkan pengajian dalam bidang tersebut dengan penuh bersemangat dan yakin diri.

Ahli Dewan Undangan Negeri (ADUN) Bukit Selambau, Encik R. Summugam a/l Rengasamy ketika berucap dalam majlis penyampaian sijil kepada peserta konvokesyen itu berkata, golongan belia mampu melakukan kerja dengan cemerlang bagi membangunkan negara setelah mempunyai kemahiran yang tinggi, hal ini termasuklah mempunyai ilmu dalam aspek berkaitan perpaduan dan kesejahteraan sosial.

Turut hadir sama dalam majlis tersebut ialah, Pengarah Urusan Opa Sinergi Sdn. Bhd., Encik Mohamad Idrus Abdullah Hudi, wakil kerabat diraja Negeri Kedah, YM Tunku Rizal Shah Tunku Muszaffar Shah, Penasihat Opa Sinergi Sdn. Bhd., Datuk J. C. Boon dan Wakil Rektor UiTM Kedah, Puan Rosliza Ismail.


Penjadualan Semula Peperiksaan SPM pada 16 Mac Ini

Putrajaya – Penjadualan semula peperiksaan Sijil Pelajaran Malaysia (SPM) tahun 2022 akan dilaksanakan pada 16 hingga 22 Mac 2023.

Menurut Kementerian Pendidikan Malaysia (KPM), penjadualan semula peperiksaan ini melibatkan calon yang tidak dapat menduduki peperiksaan rentetan daripada bencana banjir yang berlaku baru-baru ini.

Selain itu, calon tersebut termasuklah pelajar yang disahkan positif COVID-19.

Penjadualan peperiksaan semula ini akan diuruskan oleh Jabatan Pendidikan Negeri (JPN).

Jelas KPM dalam kenyataan media pada hari ini,

Maklumat berkaitan tarikh, masa, kod dan kertas peperiksaan yang perlu diduduki akan dimaklumkan oleh JPN kepada calon serta sekolah yang terlibat.”

“Calon turut dinasihatkan untuk menghubungi talian bilik gerakan Lembaga Peperiksaan (LP) dan JPN di seluruh negara seperti di lampiran bagi mendapatkan maklumat terperinci.

Pada masa yang sama, KPM akan terus memantau situasi banjir dan persediaan dari segi logistik, kesiapsiagaan pusat peperiksaan dan pelantikan petugas peperiksaan bagi memastikan penjadualan semula peperiksaan SPM tahun 2022 dapat dilaksanakan dengan lancar dan teratur.


Program Digitalisasi Pendidikan Jamalullail Membina Kemenjadian Generasi Kini

Kangar – Raja Muda Perlis, DYTM Tuanku Syed Faizuddin Putra Jamalullail berkenan berangkat melancarkan Program Digitalisasi Pendidikan Jamalullail (DPJ) yang melibatkan mass participation atau pelibatan menyeluruh seramai 4642 orang guru dan juga 47 094 orang murid sekolah di negeri Perlis.

Keberangkatan baginda di Masjid Darul Ibadah, Kampung Padang Behor, Kangar disambut oleh Pengarah Jabatan Pendidikan Negeri, Naharudeen Othman dan Ketua Pegawai Eksekutif Majlis Agama Islam Dan Adat Istiadat Melayu Perlis (MAIPs), Haji Mohd. Nazim Mohd. Noor.

Tuanku Raja Muda Perlis selaku Yang DiPertua MAIPs berkata,

Menjadi hasrat negeri Perlis dan baginda secara peribadi untuk melihat negeri ini terus menerajui dan mendahului digitalisasi pendidikan, bahkan juga dalam sektor yang lain secara meluas atau menyeluruh.

Untuk rekod, idea atau asas kepada DPJ ini adalah untuk mendigitalkan sektor pendidikan di negeri Perlis, iaitu bermula pada Januari tahun 2021 yang lalu lagi.

Digitalisasi pendidikan di Perlis merupakan kesinambungan daripada pendidikan secara dalam talian ketika era pandemik COVID-19 yang melanda negara dan dunia.

“Perkara ini lebih membanggakan apabila Inisiatif Digitalisasi Pendidikan Perlis ini telahpun mendahului Pelan Digitalisasi Kementerian Pendidikan Malaysia yang telah diumumkan pada Januari 2022.”

“Marilah kita sama-sama mendoakan kejayaan DPJ ini kerana kemenjadian anak-anak pelajar kita adalah tanggungjawab kita bersama serta bukti bahawa kita memandang serius terhadap pendidikan anak-anak kita.”

Bagi tujuan itu, pihak IX Ventura dengan produk SnappEd merupakan rakan strategik Majlis Agama Islam Dan Adat Istiadat Melayu Perlis (MAIPs) dan Jabatan Pendidikan Negeri yang dipilih melalui proses tender terbuka bagi menerajui inisiatif DPJ ini.


KKGLMSM Anjur Sambutan Jubli Intan 2023

Untuk mendapatkan maklumat terkini, ikuti kami melalui Telegram

Sungai Petani – Kesatuan Kebangsaan Guru-guru Lepasan Maktab Semenanjung Malaysia (KKGLMSM) telah mengadakan Sambutan Jubli Intan 2023 secara besar-besaran di Hotel Park Avenue, Sungai Petani, Kedah semalam.

Seramai 250 orang ahli kesatuan itu dari seluruh Semenanjung Malaysia hadir dan turut mengadakan bacaan Yasin dan tahlil.

Presiden KKGLMSM, Mustafa Kamal Husin berkata, sehingga kini, hampir 12,000 orang guru lepasan maktab di seluruh Semenanjung Malaysia telah berdaftar sebagai ahli.

“KKGLMSM ditubuhkan sejak tahun 1962 lagi,  (kesatuan ini) adalah atas kesedaran sebilangan guru-guru Maktab Latihan Harian Persekutuan Tanah Melayu waktu itu yang mempunyai kesedaran tinggi terhadap perlunya suatu wadah perjuangan yang boleh membela dan memperjuangkan kebajikan guru.

“Terlalu banyak jasa dan pengorbanan pemimpin-pemimpin ini yang terus memperjuangkan nasib guru pada zamannya dan guru sekarang ini yang menerima banyak manfaat.

Antara aktiviti sempena sambutan 60 tahun itu ialah seminar, kursus kepimpinan dan forum bagi membincangkan hala tuju KKGLMSM diikuti dengan pertandingan boling.

Timbalan Ketua Pengarah Pendidikan Malaysia (Sektor Pembangunan Profesionalisme), Shafruddin Ali Hussin ketika berucap merasmikan sambutan itu berkata, KKGLMSM banyak melaksanakan pelbagai aktiviti untuk menyelesaikan setiap masalah yang timbul dalam menjayakan Falsafah Pendidikan Negara.

Katanya, perubahan dalam bidang pendidikan terus berlaku di seluruh dunia dan kejayaan hanya mampu dicapai apabila seluruh anggota masyarakat memahami setiap perancangan dasar yang dibuat oleh kerajaan, termasuk Kementerian Pendidikan dengan penuh penelitian yang ditetapkan.

Turut hadir ialah Presiden Kongres Kesatuan Pekerja-pekerja dalam Perkhidmatan Awam (CUEPACS), Datuk Adnan Mat, Pengarah Pendidikan Negeri Kedah, Rozaini Ahmad, Pengarah Pendidikan Negeri Perlis, Naharudeen Othman dan Wakil Pengarah Pendidikan Negeri Pulau Pinang, Mohd Yusof Shaari.


Enam Pelajar OKU ke Perancis untuk Pertandingan International Abilympics

Sungai Petani – Seramai enam orang pelajar Orang Kurang Upaya (OKU) dari pelbagai politeknik dan kolej komuniti dipilih mewakili negara ke Pertandingan 10th International Abilympics di Perancis mulai 24 Mac 2023 hingga 25 Mac 2023 nanti.

Majlis pelancaran (Flag Off) pertandingan tersebut berlangsung di Kolej Komuniti Sungai Petani, Kedah, hari ini.

(i) Nur Amiratul Farahin Ab. Rahman, 23, dari Politeknik Ibrahim Sultan Johor, Kategori Seni Lukis dan Hasil Seni Bahan Buangan (Painting and Waste Art)

(ii) Muhammad Darwisy Haziq Mohd Zam, 25, dari Politeknik Ibrahim Sultan Johor, Kategori Fotografi Luar (Outdoor Photography)

(iii) Wan Muhammad Hafizunif Wan Roslan, 27, dari Politeknik Tuanku Syed Sirajuddin Perlis, Kategori Hiasan Kek (Cake Decoration)

(iv) Muhammad Hanif Naufal Mohd Mazni, 23, dari Kolej Komuniti Selayang, Kategori Perkhidmatan Restoran (Restaurant Services)

(v) Najwa Mahmud, 23, dari Kolej Komuniti Selayang, Kategori Pemprosesan Data (Data Processing)

(vi) Salahuddin Ahmad Kamsan, 21, dari Kolej Komuniti Sungai Petani, Kategori Memasak (Cooking)

Ketua Pengarah Pendidikan Politeknik dan Kolej Komuniti, YBrs. Dr. Mohd Zahari Ismail ketika berucap di majlis itu berkata, OKU kini mempunyai potensi diri untuk maju dan hidup sejahtera dalam sebuah negara Madani.

Syabas saya ucapkan kepada pelajar Politeknik dan Kolej Komuniti yang dipilih mewakili Malaysia ke pertandingan tersebut.

Pelajar OKU dari 55 buah negara akan bersaing menunjukkan kemahiran ilmu berkaitan TVET serta lain-lain dan diharap pelajar mewakili Malaysia akan menang dalam pertandingan itu nanti.

Pengarah Kolej Komuniti Sungai Petani, YBrs. Encik Mohd Yusaini Mohamed Ali pula berkata, langkah yang diambil bagi mengadakan majlis di Sungai Petani kali ini dapat mengeratkan hubungan baik antara pensyarah dengan pelajar politeknik dan kolej komuniti di negara ini.

Turut hadir menyaksikan upacara tersebut, Presiden Majlis Pemulihan Negara (MCR), YBhg. Datin Seri Paduka Khatijah Sulaiman dan Pengarah Kanan (Kompetensi) Jabatan Pendidikan Politeknik dan Kolej Komuniti, YBrs. Puan Zainab Othman.


DBP Manfaatkan Peruntukan RM20 Juta untuk Aktiviti Penterjemahan dan Penerbitan

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) akan memanfaatkan sebaik-baiknya peruntukan RM20 juta yang diumumkan oleh Perdana Menteri Malaysia, Yang Amat Berhormat (YAB) Dato’ Seri Anwar Ibrahim yang juga merangkap Menteri Kewangan Malaysia menerusi pembentangan Belanjawan 2023 pada 24 Februari 2023.

Dalam usaha memanfaatkan peruntukan tersebut, DBP sedang merangka mekanisme terbaik untuk memastikan peruntukan yang akan disalurkan bukan sahaja dapat dimanfaatkan oleh DBP, Institut Terjemahan dan Buku Malaysia (ITBM), dan Yayasan Karyawan, malahan kepada khalayak penerbit lain yang berupaya membantu negara mengetengahkan karya terjemahan yang bermutu dan disukai ramai. Khalayak penerbit yang menghasilkan karya yang bermutu tinggi juga mendapat peluang untuk bersama-sama DBP bagi melaksanakan aktiviti ini.

Antara fokus yang akan diberikan tumpuan termasuklah penterjemahan karya asli dan karya agung dalam bahasa Melayu kepada bahasa asing dan dalam bahasa asing kepada bahasa Melayu; penerbitan karya agung dan penerbitan terpilih. Karya penulis yang berimpak tinggi dalam konteks keilmuan, falsafah dan pemikiran akan menjadi tumpuan dalam penterjemahan dan penerbitan karya demi membangunkan tamadun bangsa.

Pemerkayaan khazanah dan kepustakaan ilmu ini juga merupakan antara strategi utama dalam usaha memartabatkan bahasa Melayu peringkat kebangsaan dan antarabangsa. Hal ini juga adalah selaras dengan matlamat penubuhan DBP yang tercatat dalam Akta DBP (semakan tahun 1978, pindaan dan peluasan 1995) yang menyatakan bahawa antara objektif utama penubuhan DBP termasuklah mencetak atau menerbitkan atau membantu dalam percetakan atau penerbitan buku, majalah, risalah dan bentuk-bentuk lain karya kesusasteraan dalam bahasa kebangsaan dan dalam bahasa lain.

Bagi menggerakkan usaha sebagaimana yang dihasratkan oleh kerajaan, DBP akan mengadakan perbincangan dengan ITBM dan Yayasan Karyawan dalam tempoh terdekat bagi merangka hala tuju penerbitan dan penterjemahan yang lebih terfokus demi memastikan usaha menggiatkan aktiviti penterjemahan dan penerbitan dapat dilaksanakan dengan lebih baik, terarah dan memenuhi aspirasi Malaysia MADANI. DBP tidak akan bersendirian dan sentiasa terbuka dalam mendengar pandangan pelbagai pihak untuk memastikan mekanisme terbaik dapat diambil untuk memanfaatkan RM20 juta yang diperuntukkan oleh kerajaan.


Kuala Lumpur – Kedai pengedar buku dan majalah, iaitu Toko Buku Rakyat telah mengadakan kuliah santai yang bertajuk Masyarakat Chantek: Enigma Penyisihan Masyarakat secara bersemuka dan secara dalam talian. Kuliah tersebut diadakan di Tingkat 2, Bangunan Wisma Central, Jalan Ampang, Kuala Lumpur pada 11 Mac 2023, baru-baru ini.

Kuliah ini dimulakan dengan sesi pengenalan ringkas oleh Encik Benz Ali, pemilik Toko Buku Rakyat berkaitan latar belakang penulis, iaitu Encik Rosli Ibrahim yang merupakan seorang aktivis Orang Kurang Upaya (OKU).

Antara karya penulisan beliau seputar isu OKU yang telah diterbitkan, termasuklah O.K.U Bangkit (2014) dan Gelap Mata (2015). Buku Masyarakat Chantek pula merupakan karya penulisan beliau yang ketiga.

Menurut Encik Benz Ali, penulis buku ini merupakan seorang yang aktif menulis dalam media sosial dan merupakan antara penggerak kesedaran isu OKU dalam masyarakat di Malaysia.

Sesi kuliah dan bicara santai mengenai kandungan buku Masyarakat Chantek adalah merentasi pelbagai bidang dan disiplin ilmu.

Dari segi latarnya, buku ini sebenarnya adalah kesinambungan daripada idea buku Gelap Mata itu sendiri. Asal usul perkataan ‘Masyarakat Chantek’ itu sendiri sebenarnya dipetik daripada sebuah filem Melayu klasik, iaitu filem Sumpah Orang Minyak.

Menurut penulis, terdapat tiga perkara utama yang disentuh, iaitu pengetahuan masyarakat mengenai OKU, bahasa untuk mendefinisikan golongan OKU dan ketiadaan interaksi sosial masyarakat dengan golongan OKU.

“Kita mendahului persepsi berbanding dengan mengadakan usaha untuk bertanya dan memahami mereka,” ujar Encik Rosli Ibrahim.

Beliau juga turut mengetengahkan perihal teori pembangunan dan perkaitannya dengan golongan OKU. Bukan itu sahaja, beliau juga turut menitikberatkan mengenai perihal kebajikan.

“Kebajikan itu adalah hak. Setiap orang memerlukan kebajikan tidak kira OKU ataupun bukan OKU. Hal ini yang ingin dibincangkan dalam buku tersebut,” katanya lagi.

Sesi kuliah santai ini ditamatkan dengan perkongsian serba sedikit mengenai epilog buku Masyarakat Chantek yang banyak menyebut tentang cara atau kaedah mencari kearifan tempatan terhadap OKU.

Pada masa yang sama, penulis turut berharap agar pembaca berfikir dan meneroka bersama isu mengenai golongan OKU.


Pelatih GIATMARA Lakukan Kerja Baik Pulih Rumah Asnaf

Untuk mendapatkan maklumat terkini, ikuti kami melalui Telegram

Kangar – Usaha kerja-kerja membaik pulih rumah golongan asnaf wajar dipuji dan diberikan sokongan agar masyarakat terus peka akan kebajikan dan pendidikan demi masa depan yang cerah.

Demikianlah titah Raja Puan Muda Perlis, DYTM Tuanku Hajah Lailatul Shahreen Akashah Khalil berkenan berangkat menyempurnakan majlis perasmian program Jalinan Kasih Majlis Amanah Rakyat (MARA) dan Rural Capital Berhad (RCB) 2023 yang dilaksanakan di perkarangan Masjid Saidina Uthman Al-Affan Kampung Surau, Kangar pada semalam.

Keberangkatan tiba baginda ke program yang dianjurkan mengambil sempena sambutan Hari MARA ke-57 dan juga ulang tahun RCB ke-10 itu disambut oleh Timbalan Ketua Pengarah (Keusahawanan) MARA, Datuk Zulfikri Osman, Ketua Pegawai Eksekutif Rural Capital Berhad, Haji Hiruddin Hashim dan Ketua Pegawai Eksekutif  Petronas Lubricant Marketing Malaysia Sdn. Bhd., Mohd. Zameer Zahur Hussin.

Turut hadir dalam majlis tersebut ialah Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd. Nazim Mohd. Noor.

Dalam majlis tersebut, Datuk Zulfikri Osman mengatakan bahawa kerja-kerja membaik pulih rumah golongan asnaf telah yang dilakukan oleh pelatih GIATMARA melalui peruntukan daripada RCB sebanyak RM23 539.76.

Selain itu,  sumbangan bernilai RM5000 turut diberikan kepada Rumah Seri Kenangan, Kangar bagi membantu keperluan semasa.

Program CSR yang melibatkan golongan asnaf seumpama ini akan dilaksanakan secara berterusan melalui beberapa siri program yang telah dirancang menerusi usaha sama melibatkan MAIPs antaranya, usaha atau inisiatif untuk menempatkan anak-anak asnaf menyambung pengajian ke mana-mana institusi pendidikan MARA.

Selain daripada aktiviti bersifat komersial, RCB juga giat melaksanakan aktiviti berbentuk CSR. Pelaksanaan program khidmat masyarakat MARA melalui anak-anak syarikatnya turut menawarkan pelbagai bentuk perkhidmatan. Bahkan, MARA turut memberikan fokus kepada aspek keusahawanan khususnya dalam membangunkan masyarakat luar bandar.

Dalam perkembangan lain, program Kayuhan Berbasikal MAIPs Peduli bersama MARA dan RCB turut dilakukan bagi menyantuni rumah keluarga asnaf. Penyampaian sumbangan wang zakat MAIPs tunai bernilai RM700 diberikan kepada setiap seorang beserta kit MAIPs Peduli berisi makanan asas dan beras fidyah diagihkan. Asnaf terpilih berkenaan turut menerima sumbangan tambahan yang disampaikan oleh Mohd. Zameer bagi pihak Petronas Lubricant Marketing Malaysia Sdn. Bhd.


Puteri Raja Muda Perlis Rai Peserta Konvoi NSC

Arau – Puteri kedua Raja Muda Perlis, Sharifah Farah Adriana Tuanku Syed Faizuddin Putra Jamalullail berkenan berangkat membuat pelepasan “flag off” Kelab Kereta Berkuasa Tinggi Utara atau “Northern Supercar Club (NSC) Charity Drive 2023” di perkarangan Rumah Kanak-kanak (RKK) Arau, Guar Nangka pada petang semalam.

Ketibaan Sharifah Farah Adriana disambut oleh wakil NSC, iaitu Beh Kwan Wei dan Ivaen Chew.

Hadir sama Ketua Pegawai Eksekutif MAIPs, Hj Mohd Nazim Mohd Noor dan Pengarah Jabatan Kebajikan Masyarakat Negeri, Ku Chik Ku Mat Esa.

Terdahulu daripada itu diadakan sesi penyerahan sumbangan daripada pihak NSC kepada Yayasan Tuanku Syed Putra (YTSP) Perlis yang diterima oleh Sharifah Farah Adriana bagi pihak Duli Yang Teramat Mulia (DYTM) Tuanku Raja Muda selaku Pengerusi Yayasan bagi tujuan menjayakan Projek Transformasi DiRaja Kampung Nelayan Warna Warni Seberang Ramai Kuala Perlis berjumlah RM13,888.

Pihak NSC turut menyumbangkan RM12,000 kepada Rumah Kanak-Kanak Arau sempena program amal tersebut.

Terdahulu diadakan taklimat daripada wakil Rumah Kanak-kanak Arau kepada sekalian yang hadir terdiri daripada para pemilik 28 buah kenderaan berkuasa tinggi yang majoritinya datang dari Pulau Pinang pada kali ini.

Dari RKK Arau, para peserta konvoi mengadakan lawatan di sekitar Kampung Nelayan Warna Warni Seberang Ramai dan mereka amat teruja melihat kejayaan transformasi yang dilaksanakan atas ilham dan kasih sayang DYTM Tuanku Raja Muda dan DYTM Tuanku Raja Puan Muda ke atas rakyat baginda berdua. Transformasi tersebut juga disokong padu oleh Majlis Agama Islam dan Adat Istiadat Melayu Perlis (MAIPs) serta YTSP Perlis bersama pelbagai jabatan, agensi serta individu dan mendapat sokongan penuh daripada kepimpinan dan masyarakat setempat walaupun baru lebih dua tahun dijayakan.


PM Mengabsahkan Kedudukan Bahasa Melayu di Pentas Utama PBB

Untuk mendapatkan maklumat terkini, ikuti kami melalui Telegram

Pada 24 September 2022, terakam satu peristiwa bersejarah yang cukup bermakna bagi seluruh rakyat Malaysia amnya dan pejuang bahasa Melayu (BM) khususnya. Pemimpin nombor satu negara, YAB Perdana Menteri (PM) Malaysia, Dato’ Sri Ismail Sabri Yaakob telah berucap dengan menggunakan BM dalam Perhimpunan Agung Pertubuhan Bangsa-Bangsa Bersatu (PBB) ke-77 di New York, Amerika Syarikat. Secara tidak langsung, YAB PM merupakan pemimpin pertama dari Malaysia yang berucap dalam Perhimpunan Agung PBB dengan menggunakan bahasa Melayu. Peristiwa ini membuka lembaran baharu dalam usaha memartabatkan dan memperkasakan BM pada peringkat antarabangsa.

Dalam ucapan tersebut, YAB PM telah menggunakan BM tinggi yang mampu memberikan gambaran kepada masyarakat dunia tentang aspek kehalusan bahasa, budi pekerti dan budaya yang diamalkan oleh masyarakat Malaysia, khususnya dalam kalangan penutur BM. Hal ini dapat diperhatikan melalui teks ucapan YAB PM yang dimulakan dengan ucapan salam, iaitu “Assalamualaikum warahmatullahi wabarakatuh, Salam Sejahtera dan Salam Keluarga Dunia”, dan diakhiri dengan ucapan terima kasih serta ucapan doa “Wabillahi taufik wal hidayah, assalamualaikum warahmatullahi wabarakatuh”.

Dalam ucapan tersebut, terdapat penggunaan peribahasa Melayu, iaitu “Bersatu kita teguh, bercerai kita roboh”. Penggunaan BM tinggi di pentas antarabangsa seperti ini secara tidak langsung dapat menambahkan koleksi korpus BM yang dapat digunakan oleh penyelidik bahasa dan linguistik bagi menyuburkan serta mengayakan khazanah ilmu BM pada abad ke-21.

Dalam sesi ucapan yang berlangsung selama 20 minit tersebut, YAB PM menggunakan BM dengan penuh yakin. Beliau juga kelihatan segak di atas pentas dengan memakai baju Melayu berwarna hitam lengkap bersamping dan bersongkok.

Tindakan ini sebenarnya mencerminkan akal budi dan pendirian YAB PM dalam usaha mengantarabangsakan budaya dan BM. Hal ini selaras dengan satu daripada bidang keutamaan kerangka Dasar Luar Negeri Malaysia yang telah dilancarkan oleh YAB PM sendiri pada Disember 2021. Selain itu, secara pragmatiknya, tindakan ini memberikan beberapa isyarat penting kepada rakyat Malaysia khususnya dan masyarakat antarabangsa amnya.

Antara isyarat tersebut termasuklah suatu penegasan kepada pemimpin negara yang hadir dalam Perhimpunan Agung PBB, khususnya perwakilan dari negara ASEAN bahawa Malaysia bersungguh-sungguh untuk menjadikan BM sebagai bahasa kedua ASEAN meskipun terdapat pihak yang kurang bersetuju dengan hasrat Malaysia ini. Menerusi isyarat ini, perbincangan yang proaktif harus dilakukan oleh negara ASEAN bagi memperhalusi dan membahaskan usaha untuk menjadikan bahasa Melayu sebagai bahasa kedua ASEAN.

Melalui penggunaan BM di pentas Perhimpunan Agung PBB ke-77 ini juga, secara tidak langsung, YAB PM menyampaikan isyarat kedua untuk mengabsahkan kedudukan BM sebagai bahasa rasmi dan bahasa kebangsaan negara Malaysia. Tindakan YAB PM ini sebenarnya sangat bertepatan pada waktunya. Hal ini dikatakan demikian kerana masih berlaku pertikaian tentang kerelevanan penggunaan BM sebagai bahasa rasmi dan bahasa kebangsaan dalam kalangan masyarakat majmuk di Malaysia meskipun perkara ini secara jelas telah diwartakan dalam Perkara 152 Perlembagaan Persekutuan Malaysia.

Isyarat yang disampaikan YAB PM ini secara jelas menuntut warganegara Malaysia supaya beriltizam menggunakan BM secara tekal dalam semua urusan, khususnya dalam urusan rasmi, sama ada yang dikendalikan oleh agensi kerajaan mahupun agensi swasta.

Seterusnya, YAB PM menyampaikan isyarat ketiganya untuk menuntut kepimpinan negara dan pegawai kanan kerajaan supaya menggunakan BM dalam semua urusan pekerjaan, khususnya ketika menyampaikan dasar kerajaan kepada masyarakat, sama ada pada peringkat nasional mahupun pada peringkat antarabangsa. Sekiranya YAB PM mampu dan bersedia menggunakan BM dalam ucapan di pentas antarabangsa, semua warga Malaysia,  terutamanya kepimpinan negara dan pegawai kanan kerajaan tidak boleh memberikan alasan untuk tidak melakukan tindakan yang sama.

Tindakan YAB PM menggunakan BM di Perhimpunan Agung PBB ke-77 lepas secara jelas telah mempamerkan teladan melalui kepimpinan. Hal ini dikatakan demikian kerana tindakan beliau seumpama ini bukanlah yang kali pertama. Sebelum ini, beliau pernah menggunakan bahasa Melayu sewaktu Sidang Khas ASEAN-Amerika Syarikat bersama dengan Presiden Amerika di Washington D.C., Amerika Syarikat pada Mei 2022.

Sebenarnya, selain YAB PM, terdapat pemimpin negara lain yang berucap menggunakan bahasa rasmi negara masing-masing di Perhimpunan Agung PBB ke-77 yang lepas. Menurut Mallika Sen dalam tulisannya yang berjudul  “UN General Assembly Meeting of World Leaders, by the Numbers”, terdapat  14 bahasa bukan rasmi PBB yang telah digunakan oleh para pemimpin negara pada Perhimpunan Agung PBB kali-77. Bahasa tersebut ialah bahasa Bengali, bahasa Bosnia, bahasa Itali, bahasa Jepun, bahasa Jerman, bahasa Katalan, bahasa Khmer, bahasa Kirghiz, bahasa Macedonia, bahasa Melayu, bahasa Mongolia, bahasa Parsi, bahasa Poland, dan bahasa Turki.

Melalui data ini, dapat disimpulkan bahawa pemimpin negara yang berucap dengan menggunakan bahasa masing-masing mempunyai jati diri kebangsaan yang tinggi. Pemimpin negara tersebut turut ingin mengantarabangsakan bahasa negara masing-masing, sama ada negara tersebut ialah negara maju, seperti Itali dan Jepun, atau negara membangun seperti, Bosnia dan Mongolia.

Natijahnya, penggunaan bahasa Melayu di pentas antarabangsa tidak mengekang kemajuan negara. Hal ini telah pun ditegaskan oleh YAB PM dalam ucapan di Simposium Pengantarabangsaan Bahasa Melayu pada Mei 2022. Sesungguhnya, banyak negara maju yang telah memandaikan rakyat dan memajukan negara menerusi bahasa rasmi dan bahasa kebangsaan masing-masing.

Kerajaan Malaysia seharusnya mencontohi usaha tersebut dan tidak perlu ragu akan keupayaan BM kerana BM sememangnya telah terbukti mempunyai kehebatan, keunikan dan kewibawaan yang tersendiri dalam memacu pembangunan Tamadun Melayu. Warganegara Malaysia perlu sedar bahawa satu daripada identiti negara bangsa Malaysia ialah bahasa Melayu. Oleh itu, marilah kita berganding bahu untuk menyokong usaha YAB PM dalam usaha untuk memartabatkan dan memperkasakan bahasa Melayu pada peringkat nasional dan antarabangsa. Sesungguhnya, keutuhan BM perlu sama-sama dipertahankan kerana apabila hilangnya satu-satu bahasa, maka lenyaplah bangsa tersebut.


Sektor Pendidikan Cerminan Malaysia Madani

Bandar Enstek – Kementerian Pendidikan Malaysia (KPM) terus komited dalam mementingkan budaya ilmu kerana merupakan sebahagian daripada elemen penting dalam membangunkan Malaysia Madani.

YB Puan Fadhlina Sidek selaku Menteri Pendidikan dalam ucapannya ketika merasmikan Seminar Membangunkan Malaysia MADANI: Peranan Sektor Pendidikan berkata,

Kita (KPM) mesti menonjolkan sikap yang baik  dalam soal adab, santun dan pekerti.

Beliau berpandangan bahawa adab dan akhlak merupakan elemen asas yang amat penting dalam pembentukan masyarakat Malaysia Madani.

Beliau juga menyuarakan kebimbangannya apabila ada sesetengah pihak yang meremehkan kepentingan subjek yang “memanusiakan manusia” seperti Pendidikan Agama Islam, Moral, Sejarah dan Sastera, sedangkan menurut beliau, “Sastera ini telah membentuk banyak segmen pemikiran, adab dan penghargaan yang cukup tinggi dalam urusan kemanusiaan.

“Saya tidak sedih kalau dikritik kerana kurikulum, tetapi menjadi sangat kecewa andainya anak-anak kita di sekolah ini meninggalkan sekolah tanpa menjadi manusia yang lebih baik,” tambah beliau ketika merasmikan program yang berlangsung di Institut Aminuddin Baki pada hari ini.

Mengulas lanjut, Menteri Pendidikan itu mengatakan bahawa pendidikan bukan hanya untuk meningkatkan kemahiran yang dimiliki oleh anak-anak, namun perkara yang lebih penting adalah pembangunan watak dalam diri mereka.

Terdahulu, majlis ini turut membentangkan hasil perbincangan Master Class dalam kategori Kemampanan, Daya Cipta, Kesejahteraan, Hormat, Ihsan, dan Keyakinan berdasarkan enam rukun Malaysia Madani.


Keputusan Pentaksiran Alternatif Sekolah Menengah Keluar pada 21 Mac Ini

Untuk mendapatkan maklumat terkini, ikuti kami melalui Telegram

Putrajaya – Keputusan Pentaksiran Alternatif Sekolah Menengah (PASM) tahun 2022 bagi murid berkeperluan pendidikan khas (MBPK) akan dikeluarkan pada 21 Mac 2023 kelak.

Kementerian Pendidikan Malaysia (KPM) memaklumkan bahawa sebanyak 3667 MBPK dari 730 buah sekolah di seluruh negara telah menamatkan persekolahan bagi sesi akademik 2022/2023. Mereka layak dianugerahi Sijil Alternatif Sekolah Menengah (SASM).

SASM tahun 2022 boleh diperoleh dari sekolah masing-masing pada 21 Mac 2023 mulai pukul 10 pagi.

“KPM sentiasa komited untuk memastikan ekuiti dan kesamarataan pendidikan terjamin seperti yang terkandung dalam Pelan Pembangunan Pendidikan Malaysia 2013–2025,” kata KPM dalam satu kenyataan pada hari ini.


Pertubuhan Kebajikan Anak Yatim Terima Sumbangan Amal

Kangar – Bagi menjaminkan kelangsungan kebajikan, Raja Puan Muda Perlis, DYTM Tuanku Hajah Lailatul Shahreen Akashah Khalil dalam Majlis Perasmian Bowling Amal Pertubuhan Kebajikan Anak Yatim Perlis pada hari ini menyeru agar program amal perlu dipergiat kepada semua lapisan masyarakat, terutamanya dalam kalangan anak yatim.

Titah baginda dalam ucapan perasmiannya yang diadakan di Pusat Bowling Kangar, program Bowling Amal ini adalah bertujuan untuk mendapatkan sumbangan bagi meningkatkan dana Pertubuhan Kebajikan Anak Yatim di Perlis.

Tambah baginda, program ini juga dapat menampung keperluan semasa mereka seperti tempat tinggal, makanan harian, pendidikan dan banyak lagi.

Pada masa yang sama, Tuanku Raja Puan Muda turut berkenan menyaksikan penyerahan sumbangan kepada pertubuhan tersebut daripada Kasyaf Bina Sdn. Bhd., RD Mineral Sdn. Bhd., Cahaya Murni dan YB Mohd Ridzuan Hashim.

Keberangkatan tiba baginda yang diiringi oleh anakanda kedua, Sharifah Farah Adriana Tuanku Syed Faizuddin Putra Jamalullail ke program yang dianjurkan oleh pihak pengurusan Pertubuhan Kebajikan Anak Yatim Perlis itu disambut oleh Timbalan Yang Dipertua merangkap Pengerusi Bowling Amal PKAYPS 2023, Datuk Abdul Azib Saad.


Usah Tanam Benih Rasisme

Permasalahan rasisme bukan sesuatu yang baharu terutamanya di negara yang terdiri daripada pelbagai kaum. Perhambaan yang wujud sejak terbentuknya tamadun awal manusia merupakan satu daripada contoh rasisme kerana warna kulit tertentu sahaja yang dijadikan hamba manakala yang lainnya adalah tuan. Rasisme yang paling ketara dalam sejarah manusia melibatkan perhambaan penduduk kulit hitam dari Afrika. Sejumlah 30 juta orang penduduk dari Afrika Barat telah diculik dan dijual sebagai hamba di Amerika dan Caribbean.

Antara tahun 1525 dan 1866, lebih 12.5 juta orang telah diculik dari Afrika dan dihantar ke Amerika melalui perdagangan hamba transatlantik. Walau bagaimanapun, hanya sebanyak 10.7 juta hamba yang terselamat dalam perjalanan selama dua bulan ke Amerika. Rasisme bergerak seiring dengan penjelajahan, imperialisme dan kolonialisme Barat di seluruh dunia. Melalui proses tersebut, perdagangan hamba dan kemudiannya kemasukan buruh asing ke wilayah jajahan dan negara imperialis Barat berlaku antara abad ke-15 hingga awal abad ke-20.

Rasisme merupakan ideologi yang diwujudkan untuk membuat justifikasi atau penjelasan secara rasional supaya wujud ketidaksamarataan dalam kalangan kaum yang berbeza. Rasisme turut didefinisikan sebagai pandangan, pemikiran atau kepercayaan negatif oleh sesuatu kelompok sosial terhadap kelompok sosial yang lain berdasarkan ciri-ciri fizikal dan biologinya. Ideologi tersebut dibentuk berdasarkan tiga fahaman. Pertama, manusia boleh dibahagikan secara semula jadi berdasarkan ciri-ciri fizikal. Kedua, ciri-ciri fizikal itu berkait rapat dengan budaya, personaliti dan kebijaksanaan seseorang itu. Ketiga, atas faktor keturunan genetik, wujudnya kelompok yang lebih tinggi kedudukan sosialnya berbanding dengan kelompok yang lain.

Rasisme wujud pada dua tahap yang melibatkan individu dan institusi. Pada tahap individu, rasisme berlaku dalam bentuk kepercayaan bahawa wujudnya ras tertentu yang berstatus lebih tinggi dan ada yang status rendah. Bagi peringkat institusi pula, wujud dasar dan pelaksanaan bersifat diskriminasi yang membentuk ketidaksamaan terhadap masyarakat daripada ras berbeza. Ras merupakan kumpulan manusia yang berkongsi ciri-ciri biologi tersendiri yang diwarisi dan dapat dibezakan dengan jelas dalam masyarakat. Rasisme terpupuk oleh etnosentrisme, stereotaip negatif, prasangka atau prejudis dan diskriminasi.

Etnosentrisme ialah kepercayaan atau rasa bangga yang wujud dalam kalangan anggota sesebuah kumpulan etnik bahawa budaya dan etnisiti mereka adalah yang paling baik berbanding dengan kumpulan etnik yang lain. Rasa bangga ini menimbulkan penghinaan dan memandang rendah terhadap kebudayaan, perayaan dan tradisi etnik lain. Penghinaan berlaku melalui pelbagai bentuk. Bentuk yang paling ketara dalam masyarakat ialah kebudayaan, perayaan dan tradisi etnik lain dijadikan bahan jenaka sama ada dalam rancangan televisyen realiti atau media sosial. Kewujudan pelbagai media sosial bak cendawan tumbuh selepas hujan membolehkan penghinaan dijadikan kandungan dan disebarkan dengan lebih pantas. Kandungan seperti itu umpama mencurah minyak ke dalam api kerana hubungan antara etnik yang berbeza akan semakin jauh dan timbul perasaan benci. Setiap pencipta kandungan perlu berhati-hati dan memahami sensitiviti budaya, tradisi dan agama etnik lain.

Stereotaip pula ialah gambaran yang berlebih-lebihan tentang sesuatu perlakuan baik atau buruk yang ditujukan kepada sesuatu kumpulan etnik oleh etnik yang lain. Bagi mengelakkan stereotaip, perlunya pemahaman terhadap budaya dan tradisi etnik lain. Stereotaip negatif akan menimbulkan perasaan negatif dalam kalangan masyarakat yang berbilang etnik. Kemalasan, gemar mengambil rasuah, menipu, tidak jujur, penagih, perokok, selekeh, kaki botol dan sering berjudi merupakan stereotaip negatif yang selalu diberikan terhadap satu-satu kumpulan etnik walaupun stereotaip itu tidak semestinya tepat. Hal ini akan membatasi interaksi antara etnik selain mengakibatkan rasisme semakin menebal. Stereotaip negatif akan memberikan kesan terhadap perasaan, kepercayaan dan pandangan seseorang itu. Amat malang apabila stereotaip ini diperturunkan ke generasi muda. Minda anak muda diindoktrinasi dengan pemikiran yang negatif maka hasilnya mewujudkan hubungan yang dingin antara etnik berbeza akibat sudut pandang yang dibentuk oleh stereotaip negatif.

Prejudis pula ditakrifkan sebagai kepercayaan dan perasaan negatif mengenai ahli atau kelompok etnik lain. Prejudis terbahagi kepada dua jenis. Prejudis kategori bermaksud seseorang yang dinilai berdasarkan keahlian dalam sesuatu kumpulan etnik dan bukan personaliti individu. Manakala prejudis tidak fleksibel merupakan satu penilaian yang tetap tentang sesuatu kumpulan etnik dan tidak menerima perubahan pendapat terhadap sesuatu kumpulan etnik itu. Prejudis yang kuat terhadap kumpulan etnik lain sukar diubah walaupun terdapat fakta kukuh yang diberikan bagi membuktikan bahawa pemahaman tersebut adalah salah. Generasi muda atau baharu menjadi rasis kerana mewarisi sikap prejudis daripada generasi lama yang dekat dengan mereka terutama ahli keluarga. Prejudis boleh menyebabkan diskriminasi berlaku.

Diskriminasi merupakan layanan buruk sesuatu kumpulan etnik terhadap kumpulan etnik yang lain. Diskriminasi sangat dipengaruhi oleh pandangan, pemikiran dan kepercayaan negatif seseorang atau sekumpulan etnik terhadap kumpulan etnik lain. Diskriminasi pada peringkat awal dapat dilihat apabila individu daripada kumpulan etnik berbeza cuba mengelakkan diri atau tidak mahu berinteraksi dengan individu etnik yang lain. Selain itu, berlaku gejala buli antara etnik yang berbeza.

Jika diskriminasi mencapai tahap tinggi, akan berlaku segregasi, pembuangan kerja, serangan fizikal secara terbuka, dipaksa mengikuti upacara atau menukar kepada agama lain dan yang paling teruk termasuklah penghapusan sesebuah kumpulan etnik. Segregasi etnik boleh berlaku melalui pelbagai cara antaranya segregasi di sekolah apabila pelajar berbeza etnik diasingkan tempat makan, kelas dan kegiatan kokurikulum. Pergaulan antara etnik berbeza amat tidak digalakkan. Pembuangan kerja pula berlaku atas faktor etnik majikan atau majoriti di tempat kerja yang berbeza atau akibat stereotaip negatif dan prejudis terhadap individu etnik lain.

Rasisme yang begitu teruk di Britain pernah menyebabkan serangan fizikal secara terbuka terhadap komuniti ‘berwarna’ yang terdiri daripada Afrika, Asia dan Caribbean. Serangan fizikal secara besar-besaran berlaku di London, Manchester, Liverpool, Hull, South Shields selain sebahagian Scotland dan Wales pada tahun 1919. Pada tahun 1948, berlaku lagi serangan besar-besaran di Liverpool, manakala di Nottingham dan Notting Hill pada tahun 1958. Pembunuhan akibat rasisme turut berlaku di Liverpool pada tahun 1919 melibatkan individu bernama Charles Wootton. Kelso Cochrane pula dibunuh di Notting Hill pada tahun 1959, Akhtar Ali Baig di East Ham (1980) dan Stephen Lawrence (1993). Keganasan akibat rasisme menyebabkan komuniti Afrika, Asia dan Caribbean menyusun gerakan politik atau demonstrasi antaranya Grumwick Strike pada tahun 1976 dan Black People’s Day of Action pada tahun 1981 di London.

Rasisme yang terbentuk dalam diri individu sebenarnya bermula di rumah lagi. Terdapat ibu bapa yang menanam benih rasisme dalam diri anak-anak mereka. Mewariskan stereotaip negatif sehingga terbatas pergaulan anak-anak berbeza etnik. Oleh sebab itu, hasilnya akan menjadi seperti bagaimana acuan begitulah kuihnya. Ibu bapa sepatutnya menjadi suri teladan yang baik buat anak-anak. Terapkan nilai hormat-menghormati selain jangan menghina budaya, tradisi dan agama etnik lain. Perkara tersebut usah dijadikan bahan jenaka atau ejekan. Oleh itu, ibu bapa perlu menggalakkan anak-anak  mereka berinteraksi dengan etnik lain, bermula dengan jiran tetangga dan kemudian di sekolah. Jika nilai-nilai murni diterapkan, benih rasisme tidak akan bercambah.

Sekolah yang sepatutnya berperanan dalam memupuk perpaduan menjadi tempat rasisme bercambah. Baik rakan mahupun guru akan mempengaruhi individu untuk prejudis terhadap etnik lain. Berlaku juga penghinaan dan buli antara etnik yang berbeza akibat stereotaip negatif. Pihak sekolah yang mengasingkan pelajar mengikut etnik dalam aktiviti kokurikulum dan sukan merupakan petanda awal perpecahan yang tidak seharusnya berlaku terutamanya dalam sektor pendidikan negara. Walhal aktiviti kokurikulum dan sukan mampu memupuk perpaduan jika tahu untuk memanfaatkannya. Persekitaran sekolah menjadi tidak selamat kerana diancam warganya yang rasis. Tindakan guru atau pentadbir sekolah yang rasis juga berlaku atas faktor perbezaan pandangan politik lebih-lebih lagi parti politik yang berjaya menanamkan rasa curiga, benci dan takut terhadap etnik lain dalam pemikiran mereka melalui pelbagai medium terutama media sosial.

Rasisme yang ditanam sejak di rumah dan bercambah di sekolah, kemudiannya berkembang mekar selepas alam persekolahan. Rasisme akan dibawa bersama ke tempat kerja atau Institusi Pengajian Tinggi (IPT). Ketika itu, menjadi sukar bagi seseorang individu untuk berfikiran positif terhadap etnik berbeza. Hal ini akan menyukarkan kerjasama dalam satu pasukan kerja dan hubungan antara pekerja berlainan etnik dingin, selain wujud buli dan diskriminasi di tempat kerja. Perkara yang sama juga akan berlaku di IPT kerana mahasiswa yang berlainan etnik enggan bekerjasama atau duduk dalam satu pasukan bagi menyiapkan tugasan. Mereka juga akan mengurangkan interaksi dan pergaulan serta lebih selesa bersama etnik yang sama. Maka, elemen perpaduan akan menjadi semakin rapuh  jika gejala ini berterusan dalam tempoh jangka masa yang berpanjangan.


Peruntukan PCG Tidak Dikurangkan, Diunjur Berdasarkan Angka Pelajar Setiap 1 Oktober

Untuk mendapatkan maklumat terkini, ikuti kami melalui Telegram

Putrajaya – Peruntukan Bantuan Geran Per Kapita (PCG) Mata Pelajaran di sekolah disahkan tidak pernah dikurangkan sebagaimana didakwa akan dilaksanakan mulai sesi baharu persekolahan 2023/2024.

Ketua Pengarah Pendidikan, Datuk Pkharuddin Ghazali berkata, hal tersebut tidak pernah dibincangkan pada peringkat Kementerian Pendidikan Malaysia (KPM) untuk menurunkan PCG ke sekolah.

Dakwaan berkenaan berkemungkinan ada kekeliruan yang timbul kerana bantuan PCG itu adalah didasarkan kepada angka pelajar yang ada pada setiap 1 Oktober pada satu-satu tahun.

Maka, peruntukan PCG bagi sesi akademik 2023/ 2024 diunjurkan berdasarkan jumlah pelajar setiap sekolah pada 1 Oktober 2022.

“Jadi mungkin ada sekolah pada tarikh 1 Oktober itu bilangan pelajarnya kurang berbanding dengan tahun semasa. Mungkin pengurangan itu dapat dilihat.”

“Semuanya akan dapat 100 peratus dengan bilangan pelajar yang ada pada tahun semasa selepas kita membuat kiraan penjajaran penyelarasan. Oleh itu, tidak ada isu kerana perkara ini tidak pernah pun dikeluarkan secara rasmi oleh KPM,“ jelas beliau dalam sidang akhbar selepas majlis amanat sempena pembukaan sesi persekolahan 2023/2024 di Kompleks E, Putrajaya pada hari ini.

Mengulas lanjut berhubung dengan dakwaan peruntukan PCG Mata Pelajaran di sekolah, beliau berkata hal ini didakwa dikurangkan lebih daripada 14 peratus mulai sesi baharu persekolahan 2023/2024 yang akan bermula 20 Mac ini.

Keadaan itu menimbulkan tanda tanya dan kekhuatiran guru kerana boleh menjejaskan pembelajaran kira-kira 2.6 juta pelajar sekolah menengah.

Tindakan itu menyebabkan guru bakal berdepan kekurangan dana untuk merancang program tambahan akademik dan membeli modul peperiksaan bagi murid di semua tingkatan hanya kerana PCG akan digunakan untuk murid tingkatan lima yang bakal menghadapi peperiksaan utama.

Sementara itu, Datuk Pkharuddin berkata, perkara seumpamanya turut berlaku melibatkan peruntukan belanjawan secara keseluruhan bagi KPM yang sudah menjadi amalan setiap tahun peruntukan di awal tahun diturunkan sebanyak 70 peratus.

“Belanjawan 2023 sedang dibahaskan di Parlimen dan belum diluluskan, jadi setakat ini kita dapat belanjawan mini.”

“Belanjawan mini ini kita dapat 50 peratus daripada peruntukan KPM dan memang sudah jadi amalan setiap tahun peruntukan pada awal tahun kita turunkan sebanyak 70 peratus.”

“Jadi selepas Belanjawan 2020 diluluskan dengan jajaran bilangan pelajar yang ada pada tahun semasa, maka peruntukan itu akan dikira semula dan akan ditambah untuk menjadikan bantuan PCG mengikut kelayakan yang diperoleh setiap sekolah itu,“ ujar beliau.


Lindungi Karya Berpotensi Tinggi

Nilai – Harta intelek perlu dilindungi bagi menggalakkan kreativiti dan inovasi manusia. Jika harta ini tidak dilindungi, orang lain bebas menggunakannya dan tidak memberikan pulangan (nilai ekonomi) kepada pengkaryanya.

Pengarah/Pengasas Rimau Rights Literary Agency, Mohd. Azree Mohd Ariffin berkata,

Harta intelek ialah harta yang unik yang tidak nampak, tetapi ada. Harta intelek dalam bidang undang-undang merujuk hasil kreativiti manusia yang meliputi karya sastera, seni dan muzik; reka cipta; dan simbol, nama, imej dan reka bentuk yang digunakan dalam perniagaan termasuklah hak cipta, cap dagangan, paten dan hak-hak lain yang berkaitan.

Menurut beliau, hak cipta merupakan perlindungan yang diberikan kepada penulis, pemilik hak cipta dan pelaku tertakluk di bawah Akta Hak Cipta 1987.

Karya yang layak mendapat perlindungan harta intelek, termasuklah karya sastera (misalnya, jurnal dan novel), karya muzik, karya seni, filem, rakaman bunyi, siaran dan karya terbitan (misalnya, karya terjemahan dan karya yang diubah kepada bentuk lain).

Tambah Mohd. Azree, hak cipta juga merupakan hak pengkarya kerana mempunyai nilai ekonomi untuk mendapatkan hasilnya seperti bayaran royalti dan hak moral untuk dikreditkan namanya sebagai penulis.

“Selepas tempoh 50 tahun pengkarya meninggal dunia, karya tersebut sudah termasuk dalam domain awam. Walau bagaimanapun, hak moral pengkarya masih berterusan walaupun pengkarya meninggal dunia,” jelas beliau.

Sementara itu, Timbalan Presiden (Akademik, Penyelidikan dan Penglibatan Industri), Universiti Selangor, Prof. Dr. Md. Sidin Ahmad Ishak turut membangkitkan isu plagiarisme, iaitu peniruan dan pencurian karya orang lain dengan menggunakan nama sendiri tanpa persetujuan atau kebenaran daripada orang yang memegang hak cipta karya tersebut.

Karya yang dilindungi mestilah karya asli, ditulis, direkodkan atau didokumentasikan. Pelanggaran hak cipta yang melibatkan isu moral pengkarya asal boleh dikenakan tindakan undang-undang.

Menurut Prof. Dr. Md. Sidin, Malaysia agak terlewat menyertai Konvensyen Berne yang dianggotai oleh 177 buah negara.

Dalam hal ini, Mohd. Azree berpandangan bahawa terdapat kriteria tertentu yang membenarkan seseorang itu memetik kata, paragraf atau stanza, iaitu pengkarya perlu mendapatkan izin terbit atau memberikan kredit nama kepada penulis asal. Pelangggaran hak cipta dibenarkan untuk kegunaan wajar, tidak bertujuan komersial, lebih bersifat akademik, untuk tujuan analisis atau ulasan; kesemua ini sebagai pembuktian pembelaan di mahkamah.

Bagi melindungi hak cipta, pengkarya disarankan untuk mendaftar harta intelek mereka dalam Pemberitahuan Sukarela Hak Cipta dengan melayari laman web rasmi Perbadanan Harta Intelek Malaysia (MyIPO).

Wacana Hak Cipta dan Harta Intelek: Aspek Perbukuan dan Perlesenan Hak Cipta yang berlangsung di Bangunan Canselori, Universiti Sains Islam Malaysia (USIM) ini dipengerusikan oleh Pengarah Pusat Penerbit USIM, Puan Hariza Mohd. Yusof yang dihadiri oleh peserta daripada pelbagai agensi penerbitan.


Sesi Sekolah Mula Januari Ambil Masa Beberapa Tahun Lagi

Untuk mendapatkan maklumat terkini, ikuti kami melalui Telegram

Putrajaya – Pelaksanaan sesi persekolahan bermula Januari akan mengambil masa beberapa tahun lagi untuk dikembalikan semula sebagaimana diamalkan sebelum pandemik COVID-19.

Menurut Ketua Pengarah Pendidikan, Datuk Pkharuddin Ghazali, langkah itu bukan mudah untuk dilaksanakan dalam tempoh singkat kerana memerlukan pengorbanan semua pihak, termasuklah melibatkan cuti persekolahan.

Apatah lagi, jelas beliau, jumlah hari persekolahan tidak boleh kurang daripada 190 hari sebagaimana yang ditetapkan dalam Akta Pendidikan 1996.

Jika mahu dikembalikan dengan cepat perlu mengorbankan cuti yang ada. Kalau sekolah tidak ada cuti, maka tidak ada waktu rehat bagi guru, pelajar bersama-sama ibu bapa, selain berkemungkinan memberikan kesan kepada ekonomi yang saling berkaitan rapat.

“Kita perlu kekalkan 190 hari jadi kena anjakkan sedikit demi sedikit, mungkin potong di mana-mana dan anjak berapa banyak (hari).

“Hal ini bukan satu perkara yang boleh dilaksanakan dalam tempoh singkat dan  akan mengambil beberapa tahun dengan pengorbanan semua pihak,“ jelas beliau dalam sidang media di Kompleks E, Putrajaya pada hari ini.

Datuk Pkharuddin berkata, permulaan sesi persekolahan pada Mac ketika ini boleh dilihat dari sudut positif apabila tempoh pelaksanaan peperiksaaan Sijil Pelajaran Malaysia (SPM) dapat dielakkan daripada dijalankan pada monsun timur laut.

Walau bagaimanapun, situasi cuaca semasa tidak boleh dijangkakan berikutan perubahan iklim dunia dan ada ketika banjir tetap berlaku pada musim peperiksaan.

Kita sudah cuba sebaik mungkin untuk memberikan keselesaan terbaik kepada semua pihak.

Mengulas lanjut berkaitan dengan sesi persekolahan, KPM akan mempertimbangkan perkara ini berdasarkan takwim pada setiap tahun.


Harga Makanan di Kantin Sekolah Kekal

Putrajaya – Menteri Pendidikan, Fadhlina Sidek memberikan jaminan tidak akan timbul isu kenaikan harga makanan di kantin sekolah.

Tegas beliau, harga makanan di kantin sekolah termaktub dalam garis panduan dan perjanjian antara pengusaha, pihak sekolah dengan kementerian.

“Kementerian ambil perhatian mengenai isu kos yang dibangkitkan tetapi perlu melihat kepada garis panduan itu serta perbincangan dengan sekolah,” ujar beliau kepada pemberita selepas merasmikan Seminar Kejurulatihan Sukan dan Pelancaran Takwim Kejohanan Majlis Sukan Sekolah Malaysia (MSSM) Tahun 2023 di Dewan Serbaguna Kompleks E, Putrajaya pada hari ini.

Beliau berkata demikian bagi menjawab kebimbangan ibu bapa kemungkinan harga makanan di kantin akan meningkat menjelang sesi persekolah yang akan bermula minggu hadapan.

Ketika ditanya mengenai cadangan penyeragaman harga makanan dan minuman di kantin sekolah mengikut lokaliti, Fadhlina memberitahu, perkara itu akan diberi perhatian.

“Sekiranya ada keperluan untuk seragam, kita akan lihat dari semasa ke semasa,” tambah beliau.

Sementara itu, Kementerian Pendidikan (KPM) akan memeterai Kod Sukan Selamat bersama Kementerian Belia dan Sukan (KBS) minggu depan. Fadhlina berkata, pihak KPM akan memberikan komitmen penuh terhadap kod tersebut dalam usaha memastikan ekosistem sukan yang selamat untuk pelajar.

“Kita mahu pastikan anak-anak dilindungi daripada sebarang bahaya seperti gangguan seksual, buli dan penggantungan,” kata beliau. Menurut beliau, intipati kod tersebut yang dibangunkan oleh KBS berdasarkan Kod Olimpik merangkumi banyak aspek khususnya etika, hubungan, peranan ibu bapa dan komuniti sukan secara keseluruhan.

“Hal ini berkaitan rapat dengan akses untuk membuat aduan sekiranya ada kes-kes gangguan seksual, buli dan sebagainya,” tambah beliau lagi.

Sebelum itu, Menteri Belia dan Sukan, Hannah Yeoh telah melancarkan Kod Sukan Selamat bagi menjamin hak serta kebajikan atlet dan komuniti sukan dalam negara untuk menikmati persekitaran sukan yang selamat.


Peruntukan Perbelanjaan untuk Sekolah Tidak Berkurangan

Untuk mendapatkan maklumat terkini, ikuti kami melalui Telegram

Putrajaya – Menteri Pendidikan, Fadhlina Sidek memberikan jaminan bahawa peruntukan perbelanjaan bagi sektor pendidikan dalam Belanjawan 2023 termasuklah penyelenggaraan untuk sekolah tidak akan dikurangkan jumlahnya.

Beliau berkata, keutamaan Kementerian Pendidikan Malaysia (KPM) dalam Belanjawan 2023 adalah untuk menaik taraf sekolah-sekolah daif. “Peruntukan tersebut tidak akan dikurangkan, tetapi dari semasa ke semasa formula kita ialah menentukan hal ehwal keperluan sekolah,“ ujar beliau.

Tambah beliau, “Keutamaan KPM dalam Belanjawan 2023 ialah memberikan keutamaan kepada sekolah daif terlebih dahulu kemudian peruntukan untuk aspek penyelenggaraan tidak akan dikurangkan untuk memastikan sekolah berada dalam keadaan selamat danselesa demi pendidikan berkualiti buat pelajar” jelas beliau kepada pihak media selepas melancarkan Takwin Kejohanan MSSM 2023 di Putrajaya, pada hari ini,

Sebagai rekod, sektor pendidikan negara terus diberi tumpuan dalam Belanjawan 2023 dengan peruntukan dana tertinggi,iaitu sebanyak RM55.2 bilion berbanding dengan RM52.6 bilion yang diperuntukkan pada tahun 2022.


ABIM, YPBN dan DBP Bersinergi Memperkukuh Program Merakyatkan Buku

Sepang – Angkatan Belia Islam Malaysia (ABIM) dan Yayasan Pembangunan Buku Negara (YPBN), dengan kerjasama Dewan Bahasa dan Pustaka (DBP) menghimpunkan pelbagai pihak, termasuklah ahli akademik, penerbit, persatuan penulis, yayasan, dan penjual buku dalam usaha mencari kaedah terbaik memperkukuh program merakyatkan buku di Mövenpick Hotel & Convention Centre KLIA, Sepang pada 15 Mac 2022.

Persidangan Meja Bulat dengan tema “Merakyatkan Buku: Bersama Membangun Malaysia Madani” ini juga menjadi landasan perbincangan lebih meluas pada Persidangan Buku Kebangsaan dan Persidangan Buku Antarabangsa yang akan diadakan bersempena dengan Pesta Buku Antarabangsa Kuala Lumpur pada bulan Mei nanti.

Pengerusi Lembaga Pengelola DBP, YBhg. Prof. Datuk Seri Dr. Awang Sariyan semasa menyampaikan ucap utama menekankan kepentingan menyediakan kerangka perancangan kerja yang komprehensif. Kerangka tersebut meliputi lima tahap utama, iaitu, penilaian kritis, pemetaan, pelaksanaan, promosi dan peneguhan prasarana.

Sementara itu, Setiausaha Agung ABIM, Encik Fazril Saleh pula melihat konsep merakyatkan buku ini dari aspek penciptaan kecenderungan minat dan suka kepada buku. Dengan kecenderungan yang diwujudkan secara terancang dapat mengajak rakyat turut serta secara tidak langsung. Kecenderungan ini pula haruslah dijana secara berterusan, bukannya aktiviti bermusim.

Pengarah Penerbit Universiti Putra Malaysia (UPM), Prof Ir. Ts. Dr. Mohamed Thariq memfokuskan enam Rukun Malaysia Madani sebagai tonggak merakyatkan buku. Rukun tersebut, iaitu Kemampanan, Kesejahteraan, Daya Cipta, Hormat, Keyakinan, dan Ihsan yang sangat bertepatan dan relevan sebagai usaha transformasi bermula dari peringkat akar umbi rakyat Malaysia.

Pengarah Urusan Institut Terjemahan dan Buku Malaysia (ITBM), Encik Sakri Abdullah pula mencadangkan lima tindakan penting bagi merakyatkan buku. Tindakan tersebut meliputi pembentukan jawatankuasa, pembentukan terma rujukan, pembelian hak cipta penerbit asing, pembiayaan penuh untuk bahasa asing dan bidang keutamaan negara, serta menanggung kos terjemahan dan pertukaran judul. Tindakan ini haruslah digerakkan secara bersepadu tanpa meminggirkan mana-mana tindakan.

Selain itu, Profesor Dr. Roosfa Hashim dari Universiti Islam Antarabangsa Malaysia (UIAM) menegaskan tentang keperluan pembentukan minat dan budaya membaca yang utuh dalam kalangan masyarakat bagi menggerakkan kitaran ekonomi penerbitan buku. Menurut beliau, usaha merakyatkan buku akan terbantut sekiranya buku gagal disampaikan sedekat-dekatnya kepada rakyat.

Presiden Persatuan Kontraktor Buku Malaysia, Encik Adi Irwan Dato’ Haji Azhar menyatakan kepentingan aspek jualan buku sebagai usaha merakyatkan buku. Beliau mencadangkan supaya peruntukan pembelian buku oleh pihak sekolah harus digunakan untuk pembelian buku.

Pengerusi Eksekutif Intech Media, Encik Mohd Rishi Rossn menyatakan bahawa usaha merakyatkan buku ini tidak boleh lagi dilakukan secara fizikal semata-mata sebaliknya perlu memberikan tumpuan kepada pembacaan digital, seperti melalui e-buku.

Presiden Persatuan Penjual Buku Malaysia, Encik Keith Thong mengulas tentang jualan kandungan. Menerusi koleksi data raya, pelbagai kandungan yang bersesuaian dengan semua rakyat dapat dipenuhi bagi merakyatkan buku tanpa apa-apa batasan.

Profesor Emeritus Dr. Kamaruddin M. Said dari Majlis Profesor Negara pula menerangkan kepentingan untuk beralih kepada penggunaan teknologi digital dalam program merakyatkan buku. Takrifan buku tidak seharusnya dihadkan kepada suatu yang berjilid dan berkertas, sebaliknya turut mengiktiraf himpunan tulisan dalam bentuk digital sebagai sebuah buku.

Yang Berbahagia Dr. Hazami Jahari, Ketua Pengarah DBP dalam ucapan penutupannya menyatakan bahawa hasil persidangan ini turut menjadi input penting kepada DBP. Menurut beliau, “Hasil pada hari ini dapat membantu kami menjalankan agenda buku negara, agenda bahasa negara dan agenda sastera negara”.


Teruskan Kesinambungan Menjulang Bahasa Melayu

Untuk mendapatkan maklumat terkini, ikuti kami melalui Telegram

Pertubuhan Bangsa-Bangsa Bersatu (PBB) dianggotai oleh pelbagai negara termasuklah Malaysia. Yang pastinya, setiap negara anggota mempunyai latar belakang bahasa masing-masing. Walaupun bahasa Inggeris dikatakan bahasa yang paling banyak digunakan orang ramai di dunia dan sering digunakan wakil pemimpin semasa menyampaikan ucapan, kini bahasa Melayu semakin terserlah dan telah pun bergema di pentas PBB melalui Kenyataan Negara oleh YAB Perdana Menteri, Dato’ Sri Ismail Sabri Yaakob.

Sementara itu, bukanlah juga sesuatu yang luar biasa bagi mana-mana wakil negara menggunakan bahasa kebangsaan masing-masing dan merupakan suatu kelaziman ketika berucap di Perhimpunan Agung Pertubuhan Bangsa-Bangsa Bersatu (UNGA). Namun begitu, bagi Malaysia, berkumandangnya bahasa Melayu di Perhimpunan Agung Pertubuhan Bangsa-Bangsa Bersatu (UNGA) ke-77, yang bersiaran secara langsung melalui pelbagai medium sebelum ini amat membanggakan rakyat Malaysia secara keseluruhannya.

Tahniah dan syabas kepada YAB Dato’ Sri Ismail Sabri Yaakob yang terus mengotakan janjinya untuk merealisasikan penggunaan bahasa ibunda negara, sekali gus menjulang bahasa Melayu di persada dunia. Detik bersejarah tersebut terukir indah bagi sejarah negara Malaysia pada hari Jumaat, iaitu pada 23 September 2022 di New York, bersempena dengan Perhimpunan Agung Pertubuhan Bangsa-Bangsa Bersatu (UNGA) ke-77. Beliau mencatatkan sejarah apabila menjadi Perdana Menteri pertama yang berbuat demikian selepas 65 tahun Persekutuan Tanah Melayu sebagai anggota PBB, iaitu pada 17 September 1957.

Sebalik pujian yang diberikan kepada Perdana Menteri, tidak kurang juga ucapan sinis oleh golongan yang merasakan bahawa diri mereka lebih “elit” atau berilmu. Mereka mempertikaikan penggunaan bahasa Melayu di persidangan tersebut yang seolah-olah memperlekehkan keupayaan penguasaan bahasa Inggeris YAB Perdana Menteri. Golongan ini sebenarnya memperlihatkan minda mereka yang telah sebati dengan kesan penjajahan secara tidak langsung dan tiada kekuatan jati diri sebagai rakyat Malaysia.

Tiada salahnya menggunakan bahasa Melayu, bahasa leluhur negara Malaysia. Jika bukan kita, siapakah lagi? Dalam persidangan rasmi di PBB, wakil negara anggota yang berucap dalam bahasa masing-masing akan dibantu dan disediakan interpretasinya kepada beberapa bahasa rasmi lain. Ucapan Perdana Menteri itu diterjemahkan kepada bahasa Inggeris secara langsung dan beliau sangat berbangga kerana dapat berbahasa Melayu semasa berucap seperti pemimpin dunia lain yang berbangga bercakap dalam bahasa masing-masing. Tegas beliau, kini setiap rakyat Malaysia perlu membuka minda dan yakin akan bahasa Melayu.

Usaha dan perjuangan memartabatkan bahasa Melayu bukan sahaja perlu dilaksanakan di dalam negara dan rantau ini, bahkan perlu disebarkan juga ke peringkat antarabangsa. Sehubungan dengan itu, persidangan atau forum antarabangsa seperti Perhimpunan Agung Pertubuhan Bangsa-Bangsa Bersatu (UNGA) ini merupakan platform terbaik buat negara untuk merealisasikannya. Bahasa Melayu perlu diantarabangsakan kembali seperti dahulu yang terbukti sebagai lingua franca. Peranan bahasa Melayu sebagai bahasa diplomasi juga telah sudah lama terlaksana. Sejarah telah membuktikan bahawa bahasa Melayu pernah menjadi bahasa diplomasi sewaktu zaman kegemilangan Kesultanan Melayu Melaka.

Berbahasa Melayu di pentas antarabangsa bukan bererti seseorang itu tidak mahir atau tidak fasih berbahasa Inggeris. Hal ini menunjukkan semangat cinta akan bahasa negara yang tinggi dalam diri dan sebagai bangsa yang bermaruah yang sedaya upaya menggunakan ruang dan peluang yang ada untuk menempatkan bahasa Melayu gah bersama-sama bahasa asing lain. Perdana Menteri dalam kenyataannya sebelum ini juga menegaskan bahawa antara tujuan lain seseorang itu berucap juga termasuklah untuk memperkenalkan bahasa dan yang paling penting adalah untuk menyampaikan mesej.

Tambah beliau, usaha yang dilakukannya itu merupakan antara sebahagian daripada usahanya untuk memperkasakan bahasa Melayu dan sekali gus mempromosikan bahasa negara ini ke seluruh dunia. Melalui usahanya ini juga beliau yakin dapat membuka mata pemimpin lain dan seluruh Keluarga Malaysia untuk bersama-sama mengantarabangsakan bahasa kebangsaan. Pada masa yang sama juga dapat membuka ruang dan peluang kepada warga asing untuk mendekati, mengenali dan mempelajari kepelbagaian budaya, bangsa dan agama di Malaysia. Oleh itu, peluang berada di persidangan itu digunakannya dengan sebaik-baik mungkin dan merupakan penampilan kedua Perdana Menteri selepas menghadiri sesi ke-76 pada tahun lalu secara maya akibat pandemik COVID-19.

Sehubungan dengan itu, seluruh Keluarga Malaysia perlu membantu negara dalam melebarluaskan bahasa Melayu pada peringkat serantau mahupun antarabangsa. Konsep jati diri penting sebagai asas dan akhlak bagi pembentukan jati diri individu, masyarakat dan negara. Pembentukan jati diri kebangsaan menjadi agenda utama sesebuah negara untuk membina identiti tulen yang menjadi teras dan lambang keunggulan sesebuah negara. Oleh itu, bahasa Melayu sebagai bahasa kebangsaan menjadi teras dalam pembentukan jati diri negara.

Sementara itu, rasa kecintaan terhadap bahasa Melayu juga perlu ditanam dalam diri generasi muda. Mereka juga perlu menjadikan bahasa Melayu “hidup“ seiiring dengan teknologi. Sehubungan dengan itu, bahasa Melayu perlu dipertahankan supaya tidak menjadi bahasa kasar dan kesat yang digunakan untuk memaki hamun manusia lain.

Masyarakat juga perlu mengubah sikap yang suka menggunakan bahasa rojak. Masyarakat perlu menguasai bahasa Melayu dengan baik dalam usaha memartabatkan bahasa Melayu sebagai tonggak jati diri negara ini. Setiap warganegara perlu sayang akan bahasa Melayu sebagai bahasa kebangsaan, bahasa perpaduan, bahasa berkomunikasi dan bahasa ilmu dengan rasa bangga.


MyJPJ: Pengganti Lesen, Insurans dan Cukai Jalan

Arau – Jabatan Pengangkutan Jalan (JPJ) Malaysia telah melancarkan aplikasi MyJPJ pada Februari lalu bagi memudahkan pengguna kenderaan untuk memperbaharui lesen memandu, insurans dan cukai jalan.

Menurut Ketua Pengarah JPJ, Datuk Zailani Hashim, kaedah pendigitalan ini adalah lebih mudah berbanding dengan cara fizikal, yakni hanya menggunakan telefon pintar.

“Pemandu kini tidak lagi perlu mempamerkan pelekat cukai jalan di cermin kenderaan.

“Mereka hanya perlu menggunakan telefon pintar untuk menyimpan semua maklumat tersebut,” kata beliau semasa mengadap sembah Raja Muda Perlis, Tuanku Syed Faizuddin Putra Jamalullail di Galeri DiRaja Arau, hari ini.

Turut hadir sama mengiringi beliau ialah Pengarah JPJ Negeri Perlis, Fatimah Mohamed Ali Piah dan Timbalan Pengarah JPJ Negeri Perlis, Mahazir Abd. Majid.

Dalam majlis tersebut, Datuk Zailani mempersembah maklumkan kepada Tuanku Raja Muda mengenai perkembangan terkini dan perihal inisiatif baharu JPJ bagi peringkat ibu pejabat di Putrajaya dan juga negeri di Perlis.

Tuanku Raja Muda Perlis yang merupakan mantan Pengurus Kawasan Syarikat Malaysia Airlines di Switzerland, berkongsi pengalamannya tentang suasana dan bentuk pendaftaran serta penguatkuasaan kenderaan jalan raya yang dilaksanakan oleh negara luar, terutamanya kepatuhan rakyat dalam mematuhi undang-undang jalan raya.


Nilai Timbang Rasa Dipandang Remeh?

Untuk mendapatkan maklumat terkini, ikuti kami melalui Telegram

Apakah yang dimaksudkan dengan sikap bertimbang rasa? Secara falsafahnya hal tersebut bermaksud keupayaan minda kita untuk melihat dan mentafsir perkara yang berlaku seperti pergerakan dan saiz secara logik akal. Selain itu, hal ini juga membawa maksud rasa semula jadi yang terdapat dalam diri manusia terhadap manusia lain. Dengan kata lain, sikap bertimbang rasa ialah cara kita memahami dan mempunyai sikap sensitiviti terhadap orang lain. Sebagai contoh, Apabila membaca isu yang terdapat dalam media sosial seperti Facebook atau Twitter, kita sering melihat kebanyakan masyarakat kurang menghayati sikap ini dalam diri mereka.

Individu yang tidak bertimbang rasa ini merupakan orang yang tidak memikirkan kesusahan orang lain dan hanya mementingkan diri mereka sendiri. Umpamanya, apabila kita berjiran, kita perlulah menghormati antara satu sama lain. Isu ini boleh dilihat di kawasan kejiranan apabila sesetengah individu dengan tanpa rasa bersalah meletakkan kereta mereka di hadapan pintu pagar rumah jiran yang lain sehingga jiran tersebut sukar untuk keluar masuk dalam rumah sendiri. Sikap tidak bertanggungjawab ini amat menyusahkan jiran tersebut jika merekamengalami kecemasan pada waktu tersebut.

Sikap tidak bertimbang rasa ini bukan sahaja berlaku di kawasan kejiranan sahaja, malah boleh berlaku di mana-mana sahaja. Antara contoh lain yang boleh dilihat termasuklah semasa berada di jalan raya. Ada sesetengah manusia yang suka memotong barisan apabila berlaku kesesakan jalan raya. Mereka sanggup menggunakan laluan kecemasan untuk memotong barisan kerana ingin cepat sampai ke destinasi. Sikap ini tidak patut diamalkan kerana individu terbabit sewajarnya bersabar apabila menghadapi situasi sedemikian. Hal ini demkian kerana bukan dirinya sahaja yang terperangkap dalam kesesakan lalu lintas pada waktu itu.

Apabila berada di kawasan kolej atau rumah sewa pula, lain pula ragam manusia yang berlaku. Dalam situasi ini, ada rakan serumah yang tidak menghormati rakan serumah yang lain seperti membuat bising apabila rakan lain sedang melakukan tugasan atau sedang tidur, membawa haiwan ke dalam rumah sehingga menyebabkan rakan lain tidak selesa dengan kehadiran haiwan tersebut di dalam rumah serta sikap penghuni rumah yang pengotor. Perkara sebegitu sebenarnya boleh difikir menggunakan akal yang dikurniakan oleh Tuhan, namun manusia menganggap itu perkara kecil dan remeh yang tidak memberikan kesan terhadap individu di sekelilingnya.

Beberapa sikap bertimbang rasa yang perlu kita amalkan dan ambil peduli, iaitu:

1. Mengucapkan terima kasih apabila diberi pertolongan

Ucapan terima kasih sangat mudah diucapkan, tetapi bukan semua individu begitu senang untuk mengucapkannya apabila telah diberi pertolongan. Ucapan ini merupakan perkara asas yang perlu dilakukan oleh semua orang apabila mendapat pertolongan, memperoleh hadiah atau sebagainya. Ucapan terima kasih menandakan kita menghargai seseorang itu, walaupun mereka sekadar memberikan sekecil-kecil bantuan

Bersabar dan tunggulah giliran anda.Tidak kira di mana-mana kita berada, sama ada di atas jalan raya semasa berlaku kesesakan lalu lintas, di kedai, beratur semasa menaiki bas atau kenderaan awam. Jangan memotong barisan semata mata untuk memudahkan urusan diri sendiri sehingga menyebab orang lain terpaksa menunggu dengan lebih lama.

3. Perlahankan suara dalam situasi tertentu

Apabila berada di kolej atau rumah sewa, latihlah diri untuk perlahankan suara atau muzik yang sedang didengari jika melihat rakan serumah sedang tidur, berehat ataupun mengulangkaji pelajaran. Setiap individu perlukan ketenangan dan suasana yang sunyi apabila sedang belajar atau berehat. Jadilah individu yang mempunyai sensitiviti terhadap orang sekeliling.

4. Parkir kenderaan di tempat yang sesuai

Jangan parkir kenderaan di petak orang kurang upaya (OKU) atau di hadapan pintu pagar rumah jiran sehingga mengganggu urusan harian mereka. Letaklah kenderaan di tempat yang sesuai dan tidak memudaratkan orang lain.

Situasi ini sering dikaitkan apabila seseorang itu berada di kedai makan, iaitu selepas selesai menjamah hidangan. Oleh itu, adalah lebih baik untuk kita cuba meringankan tangan dengan membantu kemaskan semula pinggan yang telah digunakan. Mungkin sesetengah orang beranggapan bahawa hal ini tidak perlu dilakukan kerana menganggapnya sebagai tugas pekerja di kedai makan tersebut dan mereka dibayar gaji untuk melakukan kerja-kerja sebegitu. Namun begitu, tidak salah rasanya jika kita membantu mereka dengan menyusun pinggan dan mengelap meja yang mengandungi sisa makanan. Perkara itu mampu meringankan beban dan membuatkan mereka tersenyum apabila melihat kerja mereka dipermudahkan.

Walaupun terdapat papan tanda yang menunjukkan mengenai kawasan larangan merokok, namun masih banyak pihak yang tidak mematuhi arahan tersebut. Maka, elakkan merokok di kawasan larangan seperti kedai makan, pusat membeli belah atau di dalam kenderaan awam. Asap rokok boleh mengganggu keselesaan orang sekeliling terutamanya kanak-kanak, orang yang mempunyai penyakit asma dan alahan terhadap asap.

Sikap bertimbang rasa ini sangat penting untuk diamalkan. Hal ini boleh membawa kepada terjadinya pergaduhan, bermasam muka dan putus silaturrahim jika sikap ini tidak diamalkan. Hal ini akan menjejaskan hubungan seseorang itu dengan kawan serumah, jiran tetangga, saudara-mara dan orang sekeliling. Seseorang yang bijak bukan sahaja perlu menonjol dalam lapangan akademik semata-mata, malah juga harus mengamalkan sikap ini dalam kehidupan. Seseorang yang berpendidikan dan berjawatan tinggi, namun tidak mempunyai adab juga tidak memberikan apa-apa kebanggaan untuk diri individu tersebut. Malangnya kita jarang-jarang menghargai sikap timbang rasa yang ditunjukkan oleh sesetengah pihak kerana kita kerap menilai seseorang itu dari tahap pendidikan, jawatan dan pangkat yang mereka miliki.

Terdapat beberapa cara yang praktikal untuk meningkatkan sikap ini dalam diri antaranya termasuklah:

Cara terbaik untuk menerapkan adab dan etika dalam diri ialah dengan merenung kembali setiap perbuatan yang telah dilakukan. Fikirlah sama ada perbuatan yang dilakukan itu betul dan sesuai untuk dilakukan atau sebaliknya. Refleksi dapat membantu kita belajar melakukan perkara yang perlu dilakukan, perkara yang tidak boleh dilakukan serta cara baharu untuk melakukan sesuatu.

Buatlah keputusan menggunakan akal fikiran dan jiwa. Sebelum melakukan sesuatu perkara, eloklah difikirkan sama ada baik atau buruknya perkara tersebut. Kita perlu bersikap tegas dengan diri sendiri untuk mencegah daripada melakukan perkara yang boleh mendatangkan kesusahan, kemarahan dan masalah kepada orang lain, contohnya membuat keputusan untuk memilih parkir yang sesuai dan bukan menggunakan parkir OKU .

Letakkan diri kita di tempat orang lain dengan cara melihat diri sendiri dari perspektif orang lain jika kita melakukan tindakan tanpa memikirkan perasaan orang lain. Belajarlah daripada pandangan dan perspektif orang lain serta fikirlah sebelum melakukan setiap perbuatan.

Sikap bertimbang rasa boleh difikirkan dengan logik akal dan tidak perlu dipaksa. Oleh hal yang demikian, jadilah masyarakat yang mempunyai tahap timbang rasa dan adab yang tinggi supaya kehidupan kita lebih harmoni tanpa mengundang permasalahan dengan orang lain.